COVID-19: 182 KES POSITIF BAHARU DIREKODKAN KKM

KUALA LUMPUR: Sejumlah 182 kes positif baharu COVID-19 direkodkan Kementerian Kesihatan Malaysia (KKM) hari ini.

Daripada jumlah itu 181 adalah kes tempatan dan satu daripadanya kes import.

Menurut KKM, sebahagian besar kes melibatkan Kluster Benteng di Sabah dengan 167 kes dan Kluster Sungai serta Telaga di Kedah 14 kes.

Dengan pertambahan kes baharu itu menjadikan jumlah keseluruhan kes COVID-19 meningkat kepada 9,810 dengan 501 daripadanya adalah kes aktif.

Tiada kematian baharu dilaporkan hari ini dan jumlah kematian kekal 128 orang.

Sebanyak 14 kes sembuh baharu dilaporkan menjadikan jumlah sembuh keseluruhan 9,181 kes. — AlHijrah Online.


KERJA DARI RUMAH BUKAN LAGI GALAKAN TAPI ARAHAN – ISMAIL SABRI

KUALA LUMPUR: Kerajaan hari ini mengeluarkan arahan kepada pekerja di sektor awam dan swasta di peringkat pengurusan dan pengawasan untuk bekerja di rumah dan tidak perlu ke pejabat.

Menteri Kanan (Keselamatan) Datuk Seri Ismail Sabri berkata perkara tersebut bukan lagi galakan tetapi arahan dalam usaha untuk memutuskan rantaian COVID-19.

Ujarnya arahan tersebut melibatkan pekerja yang berada di kawasan Perintah Kawalan Pergerakan Bersyarat (PKPB) antaranya di Wilayah Persekutuan Kuala Lumpur, Putrajaya, Labuan dan Selangor serta Sabah.

“Dulu saya katakan kita menggalakkan, sekarang kita bukan menggalakkan lagi, kita mengarahkan.

“Kementerian Perdagangan Antarabangsa dan Industri (MITI) akan mengeluarkan arahan kepada sektor industri di bawah MITI manakala Ketua Pengarah Perkhidmatan Awam akan mengeluarkan arahan kepada perkhidmatan awam. Jadi ini arahan bukan digalakkan,” katanya dalam sidang media hari ini.

Jelas Ismail Sabri melalui arahan terbaharu itu kira-kira sejuta pekerja akan terlibat untuk bekerja dari rumah.

Ujarnya dengan jumlah yang besar itu ia diharap membantu mengurangkan dan memutuskan jangkitan COVID-19.

Dalam pada itu Ismail Sabri berkata bagi proses kerja yang memerlukan keberadaan pekerja di pejabat, majikan perlu mengeluarkan surat pelepasan perjalanan bagi setiap kakitangan.

Selain itu pekerja yang tidak tergolong dalam kumpulan yang dibenarkan bekerja dari rumah dan tinggal di kawasan zon merah, mereka kini perlu menjalani ujian swab.

“Bagi mereka yang mencarum dengan Pertubuhan Keselamatan Sosial (PERKESO), semua kos untuk swab test ditanggung oleh PERKESO.

“Ini bagi memastikan mereka yang bekerja negatif COVID-19,” katanya.

Menurut Ismail Sabri pelaksanaan arahan ini akan berkuatkuasa bermula 22 Oktober 2020 sehingga pelaksanaan PKPB di Wilayah Persekutuan Kuala Lumpur, Putrajaya, Labuan, Selangor dan Sabah tamat. — AlHijrah Online


HARI WILAYAH: JAWI ANJUR BACAAN YASIN, SOLAT HAJAT DAN PROGRAM KEAGAMAAN

KUALA LUMPUR: Sempena sambutan Hari Wilayah Persekutuan pada 1 Februari 2022, Jabatan Agama Islam Wilayah Persekutuan (JAWI) akan menganjurkan beberapa program melibatkan penyertaan masjid dan surau serta institusi pendidikan Islam di bawah seliaan JAWI.

Menurut kenyataan JAWI, antara program yang telah dirancang ialah Majlis Bacaan Yasin dan Solat Hajat Khas di Masjid Jamek Kampung Baru pada 1 Februari 2022 (Selasa), selepas solat Maghrib secara serentak di seluruh masjid, surau Jumaat dan surau di Wilayah-Wilayah Persekutuan.

Program tersebut juga akan diteruskan pada setiap hari Khamis sepanjang bulan Februari.

“Selain itu turut dianjurkan program dan aktiviti melibatkan pelajar-pelajar di institusi pendidikan Islam di bawah seliaan JAWI seperti bacaan Yasin dan Munajat, Pertandingan Mewarna dan Deklamasi Sajak serta Penulisan Jawi dan Khat.

“Turut dianjurkan Forum Ehwal Islam Khas pada 10 Februari 2022 (Khamis), selepas solat Maghrib di Masjid Wilayah Persekutuan dengan tajuk ‘Islam Dihayati, Wilayah Persekutuan Diberkati’ yang menampilkan penceramah tersohor tanah air,” kata kenyataan JAWI.

Pada 12 Februari 2022 pula, Forum Ehwal Islam di 4 buah masjid di Wilayah-Wilayah Persekutuan Kuala Lumpur, Putrajaya dan Labuan dianjurkan bermula jam 8.00 malam serta bersiaran secara langsung di facebook rasmi JAWI.

Manakala Khutbah Jumaat Khas bertemakan ‘Keluarga Malaysia’ akan dibacakan di semua masjid dan surau Jumaat di Wilayah-Wilayah Persekutuan sepanjang bulan Februari bermula pada 4 Februari 2022.

“JAWI amat mengalu-alukan penyertaan masyarakat Islam terutamanya di Wilayah-Wilayah Persekutuan di dalam semua program yang dianjurkan selaras dengan norma baharu.

“Marilah kita semua berdoa dan bermunajat agar Allah SWT mengurniakan kesejahteraan dan kemakmuran serta memelihara warga Wilayah Persekutuan dan negara Malaysia dari segala musibah dan wabak penyakit yang melanda,” katanya.

– AlHijrah Online


TIGA MENTERI BESAR SEJAK PRU14 CERMINAN KEGAGALAN – SULTAN NAZRIN

KUALA KANGSAR: Tiga kali istiadat pelantikan Menteri Besar Perak dilakukan sejak berlangsungnya Pilihan Raya Umum ke-14 (PRU14) dilihat sebagai kegagalan kepimpinan dalam kalangan ahli-ahli politik untuk mendapat jaminan sokongan padu secara konsisten.

Sultan Perak, Sultan Nazrin Muizzuddin Shah bertitah, perkara itu merupakan sejarah baharu dan akan tercatat sebagai cerminan kegagalan.

“Perkara ini bukanlah sejarah yang mahu dibanggakan. Perkara yang berlaku akan tercatat dalam sejarah sebagai cerminan kegagalan dan bukannya kejayaan. Kegagalan kepimpinan dalam kalangan ahli-ahli politik mendapat jaminan sokongan padu secara konsisten untuk membolehkan fikiran dan tenaga ditumpukan mentadbir urus negeri secara terbaik bagi kepentingan rakyat.

“Setiap ahli Dewan Negeri dipilih rakyat kerana rakyat mempercayai anda. Rakyat meletakkan harapan bahawa anda akan dapat membantu untuk menambah baik kawasan tempat tinggal mereka, membantu menyediakan pelbagai keperluan dan perkhidmatan, membantu meningkatkan taraf ekonomi mereka, serta membantu memenuhi sebanyak mungkin keperluan sosial mereka,” titah baginda pada Istiadat Pelantikan Menteri Besar Perak di Istana Iskandariah hari ini.

Sultan Nazrin turut bertitah agar ADUN yang dipilih terus membela nasib rakyat terutama golongan yang berpendapatan rendah dan miskin serta mereka yang hilang pekerjaan dan pendapatan akibat pandemik COVID-19 terus dibela.

“Jangan dijadikan kancil yang mati tersepit kerana gajah yang tidak berhenti-henti beradu kekuatan.

“Doa rakyat yang merasakan diri mereka teraniaya tidak ada dinding untuk dimakbulkan Ilahi, janganlah rakyat dianiayai kerana dipengaruhi emosi berdendam dan pemikiran politik yang jumud,” titah Sultan Nazrin.

Baginda juga bertitah agar tanggungjawab dan amanah yang dipikul tidak harus sama sekali dipandang ringan atau diringankan.

“Amanah yang telah diserahkan akan dinilai oleh Ilahi pada hari kebangkitan di Mahkamah Rabbuljalil, ketika lidah manusia sudah tidak boleh berdolak-dalik, ketika insan tidak akan ada peguam bela melainkan amal makruf yang sempat dilakukan semasa hayat di dunia.

“Semoga setiap seorang daripada kita, daripada Sultan yang bertakhta di singgahsana pemerintahan hingga kepada setiap rakyat jelata di serata negeri, dilimpahi nur ilahi, menyinarkan panduan ketika memenuhi amanah,” titah baginda.

Dalam pada itu Sultan Nazrin memberikan penghargaan kepada semua pihak yang terlibat memastikan urusan kerajaan negeri tidak terjejas dan kemelut yang dihadapi berjaya ditangani secara bijaksana.

Selepas PRU14 pada 2018, Datuk Seri Ahmad Faizal Azumu yang merupakan Pengerusi Pakatan Harapan Perak dilantik Menteri Besar Perak ke-12 sebelum meletak jawatan pada 9 Mac 2020 susulan penjajaran politik.

Ahmad Faizal kemudian dilantik semula menjadi Menteri Besar Perak ke-13 dengan memimpin kerajaan Perikatan Nasional sebelum meletak jawatan sekali lagi pada 5 Disember lalu kerana gagal mendapat sokongan majoriti dalam usul undi percaya.

Hari ini, Pengerusi UMNO Perak, Datuk Saarani Mohamad yang juga ADUN Kota Tampan mengangkat sumpah sebagai Menteri Besar Perak ke-14 selepas diyakini mendapat sokongan majoriti ADUN. — AlHijrah Online / Zaim Zamani


36 MAUT DALAM NAHAS KERETAPI

ISLAMABAD: Seramai 36 orang yang terkorban manakala lebih 50 penumpang lain cedera dalam nahas kereta api di wilayah Sindh, selatan Pakistan.

Lapor agensi Berita Xinhua, Insiden berlaku di laluan antara Stesen Kereta Api Raiti dan Obaro di daerah Ghotki.

Pegawai Pengangkutan Kereta Api Pakistan, Sukkur Sajjad Wagho berkata, nahas berlaku selepas Millat Express yang dalam perjalanan ke timur bandar Sargodha, Karachi bertembung dengan Sir Syed Express menghala ke Karachi dari Rawalpindi.

Bagaimanapun, media tempatan melaporkan jumlah kematian mungkin meningkat kerana masih terdapat beberapa mangsa berada dalam keadaan kritikal.

Hospital di daerah itu berada di bawah perintah darurat berikutan penularan wabak COVID-19.—AlHijrah Online / BERNAMA


PELAJAR, WARGA EMAS MAUT MOTOSIKAL BERTEMBUNG

IPOH: Seorang pelajar lelaki tingkatan lima dan seorang lelaki warga emas maut selepas motosikal ditunggang mereka bertembung di KM19, Jalan Bota Kiri-Tanjung Belanja, Parit, semalam.

Ketua Polis Perak Datuk Seri Mohd Yusri Hassan Basri berkata kejadian berlaku kira-kira 7 malam ketika pelajar berusia 17 tahun berkenaan yang menunggang motosikal jenis Yamaha  135 LC dalam perjalanan dari arah Bota Kiri ke Tanjung Belanja selepas mengunjungi surau berhampiran.

“Warga emas berusia 64 tahun itu yang menunggang motosikal jenis Honda Dash pula sedang menuju ke arah Bota Kiri dari Tanjung Belanja untuk pulang ke rumahnya di Kampung Tua.

“Warga emas berkenaan yang merupakan pekebun dipercayai secara tiba-tiba membelok ke kanan menyebabkan pelajar yang bergerak lurus tidak sempat membrek lalu melanggar motosikal warga emas itu,” katanya dalam kenyataan hari ini.

Mohd Yusri berkata kedua-dua mangsa yang tidak memakai topi keledar meninggal dunia di lokasi kejadian akibat kecederaan parah pada kepala.

Katanya mayat kedua-dua mangsa dibawa ke Hospital Changkat Melintang, Parit untuk bedah siasat dan kemalangan itu sedang disiasat lanjut mengikut Seksyen 41(1) Akta Pengangkutan Jalan 1987.–AlHijrah Online


PENENTUAN 1 SYAWAL: UMAT ISLAM DINASIHAT TENANG, SERAH KEPADA PIHAK BERAUTORITI – MUFTI SELANGOR

SHAH ALAM: Masyarakat Islam dinasihatkan untuk kekal tenang dalam keadaan harmoni menunggu pengisytiharan Penyimpan Mohor Besar Raja-Raja pada 29 Ramadan 1444H bersamaan 20 April ini bagi penentuan tarikh permulaan 1 Syawal.

Mufti Selangor Datuk Dr Anhar Opir dalam kenyataan berkata hitungan ahli falak adalah sesuatu yang bersifat tidak muktamad dalam penentuan 1 Syawal khususnya.

“Keputusan akhir adalah pengumuman oleh Penyimpan Mohor Besar Raja Raja selaku pihak berkuasa yang diamanahkan oleh Majlis Raja-Raja pada malam tersebut tertakluk kepada hasil aktiviti cerapan anak bulan di 29 buah lokasi yang telah ditetapkan.

“Atas titah perintah Sultan Selangor Sultan Sharafuddin Idris Shah, saya selaku Mufti Selangor ingin menasihatkan umat Islam khususnya di negeri ini untuk menghormati semua proses yang telah ditetapkan serta menyerahkan tanggungjawab menentukan permulaan 1 Syawal 1444H kepada pihak berautoriti,” katanya.

Jelasnya permulaan awal bulan Islam bergantung kepada kenampakan hilal (anak bulan) serta data kedudukan bulan pada tarikh cerapan di satu-satu negara dan penentuan awal Syawal di satu-satu negara tidak tertakluk kepada hasil kenampakan hilal atau data kedudukan hilal di negara lain. –AlHijrah Online


REMAJA 14 TAHUN HILANG DIPERCAYAI LARI IKUT TEMAN LELAKI

JASIN: Seorang pelajar perempuan Sekolah Menengah Kebangsaan (SMK) Tan Sri Hj Abd Aziz Tapa, di sini, dilaporkan hilang sejak Ahad lalu, dipercayai mengikut teman lelakinya.

Ketua Polis Daerah Jasin Deputi Supt Ahmad Jamid Radzi berkata, pihaknya menerima laporan polis berhubung kehilangan remaja perempuan itu di Ibu Pejabat Polis Daerah (IPD) Jasin pada Isnin jam 10.32 pagi.

Remaja tersebut dikenali sebagai sebagai Nurwada Asmadi, 14, dilaporkan hilang setelah keluar dari rumahnya di Kampung Chohong, Chin Chin dan mengikut teman lelaki yang tidak dikenali keluarganya.

“Remaja terbabit masih bersekolah dengan butiran fizikal berketinggian sekitar 160 sentimeter dan berat 50 kilogram.

“Pegawai penyiasat telah menemui pihak pengurusan SMK Tan Sri Hj Abd Aziz Tapa serta rakan-rakan mangsa untuk mendapatkan maklumat lanjut.

“Pegawai penyiasat juga telah menyenarai hitamkan butiran orang hilang sebagai individu dikehendaki polis,” katanya dalam satu kenyataan.

Orang awam yang mempunyai maklumat mengenai kehilangan Nurwada boleh menghubungi Sarjan Muhammad Fadzlan Fitri Mis di talian 018 3511594 atau 06 529 2222 (sambungan 319) atau mana-mana balai polis berhampiran.–AlHijrah Online


IBU BEKAS TPM DR WAN AZIZAH MENINGGAL DUNIA

KUALA LUMPUR: Ibu kepada bekas Timbalan Perdana Menteri Datuk Seri Dr Wan Azizah Wan Ismail, Datin Mariah Khamis meninggal dunia awal pagi tadi.

Presiden PKR Datuk Seri Anwar Ibrahim yang mengesahkan perkara berkenaan berkata solat jenazah ibu mentuanya itu dijadualkan pada 11.30 pagi ini di Masjid Al-Mustaqim, Ampang.

“Saya memohon maaf kepada seluruh pimpinan Harapan Sarawak serta para pendukung kerana terpaksa membatalkan jelajah ke Miri dan Kuching yang dijadualkan hari ini. Kita ketemu lagi di lain waktu, InsyaAllah,” katanya menerusi catatan di Facebook hari ini.

Berita sedih itu turut dikongsikan cucunya, Nurul Izzah Anwar di Facebook.

“Innalillahiwainnailaihirajiun. Dimaklumkan bonda mama tersayang, Datin Hajah Mariah Khamis telah kembali ke rahmatullah.

“Semoga Allahyarhamah nenek ditempatkan dalam kalangan para salihin, diampunkan dosa, dipermudahkan segala urusan, diberikan sepenuh kelapangan kelak dan mendapat husnul khatimah. We love you, grandma. Al-Fatihah,” katanya.–AlHijrah Online


ASNAF SEBAGAI ‘CONTENT’ MENGAIBKAN – YAAKUB YUSRA

KUALA LUMPUR: “Tangan yang memberi itu mendapat kredit dan yang menerima itu mendapat malu” demikian situasi yang sering kali berlaku kepada golongan asnaf apabila kesusahan mereka dipamer dan maruah mereka dijaja sebagai isi kandungan media sosial oleh sesetengah pihak yang kurang bertanggungjawab.

Meskipun tindakan membantu golongan tersebut satu perkara yang terpuji, namun tidak bererti aib mereka boleh dijaja hingga ada pihak yang mendapat malu.

Pengarah Urusan Murtadha Dakwah Centre (MADAD) Yaakub Yusra Mohd Yusoff dalam satu hantaran di Facebook berkata, dokumentasi serta hebahan sesuatu perkara itu perlu namun biarlah secara sederhana dan tidak mengaibkan mana-mana pihak.

“Sekarang ini ramai sangat yang menjadikan asnaf sebagai tempat untuk isi kandungan. Bagi saya memang tidak bertanggungjawab.

“Saya yakin orang susah pun tidak mahu diaibkan dan dimalukan. Ya Islam ajar kita tangan memberi lebih baik dari tangan yang menerima tetapi jangan lah yang memberi mendapat kredit yang menerima mendapat malu atau aib. Mereka ada maruah,” katanya.

Tegas Yusra sifat memberi itu amat digalakkan namun laksanakan ia dalam keadaan yang tidak mencalarkan imej pihak terlibat.

Nasihat yang dikongsi Yusra menerusi video di Facebook itu kini telah ditonton lebih 170,000 orang di laman sosial terbabit dan turut tular di platform Twitter.

Dalam video sama, beliau turut berkongsi mengenai mesin ATM Beras yang merupakan inisiatif MADAD untuk mudahkan golongan asnaf terima bantuan dan manfaat.

Mesin ATM Beras merupakan salah satu cara yang diambil MADAD untuk menutup rasa malu dan segan asnaf meminta bantuan.

Jelasnya mereka yang memerlukan hanya perlu memohon kad untuk Mesin ATM Beras terbabit dan boleh mendapatkan beras tanpa perlu berjumpa mana-mana pihak.

Maklumat lanjur berkenaan Mesin ATM MADAD boleh layari laman sesawang madadcentre.com.

MADAD merupakan sebuah fasiliti dakwah 24 jam yang lengkap dengan masjid, rumah warga emas, pengurusan jenazah percuma dan pendidikan percuma.

Pembinaan pusat dakwah itu dijangka akan siap sepenuhnya pada 2025.


FATWA HARUS BAWA KESTABILAN KEPADA MASYARAKAT

MESIR: Sesuatu fatwa yang digariskan haruslah membawa kepada kestabilan masyarakat bagi mencapai tahap kesepaduan dari semasa ke semasa.

Itu merupakan antara perkara yang dibincangkan dalam Kursus Fatwa Bagi Ulama Semalaysia dianjurkan Darul Ifta Mesir bermula pada 5 September hingga 17 September 2022 di Markas Latihan, Darul Ifta Mesir.

Kursus tersebut dihadiri Mufti Wilayah Persekutuan Datuk Dr Luqman Abdullah, Mufti Kelantan Datuk Mohamad Shukri Mohamad, Mufti Selangor Datuk Dr Anhar Opir, dan Pengarah Jabatan Agama Islam Wilayah Persekutuan (JAWI) Datuk Mohd Ajib Ismail.

Turut hadir beberapa pegawai daripada Pejabat Mufti Wilayah Persekutuan, Jabatan Mufti Negeri Selangor, Jabatan Mufti Negeri Melaka, Majlis Agama Islam dan Adat Istiadat Melayu Kelantan, para pensyarah daripada Universiti Malaya serta Hakim Kanan Mahkamah Rendah Syariah Melaka Tengah.

Menurut Pejabat Mufti Wilayah Persekutuan, pelaksanaan kursus itu bagi memberi peluang kepada para pegawai untuk berkongsi pandangan dan menimba ilmu berkaitan fatwa bagi memperkasakan lagi institusi fatwa di Malaysia.

Kursus itu merupakan hasil pertemuan Mufti Wilayah Persekutuan  bersama Mufti Besar Mesir Syeikh Dr. Shawqi Ibrahim Abdel-Karim Allam pada Februari lalu.

“Melalui kursus ini juga, dapat meluaskan lagi jaringan kerjasama kerajaan Malaysia dengan pihak Darul Ifta Mesir serta para ulama dan ilmuwan Islam daripada seluruh dunia.

“Antara tenaga pengajar bagi kursus ini ialah Mufti Besar Mesir Syeikh Dr. Shawqi, Menteri Wakaf Mesir Dr. Mukhtar Juma’ah, Penasihat Agama kepada Presiden Republik Arab Mesir Dr. Usamah Sayyid Al Azhari dan beberapa lagi tokoh ulama daripada Darul Ifta Mesir dan Universiti Al-Azhar,” kata Pejabat Mufti Wilayah Persekutuan.

Pelaksanaan kursus itu diharap memberi impak yang positif dan bermanfaat terutamanya untuk kepentingan negara dan rakyat di samping mencapai matlamat Islam dalam menstabilkan masyarakat. – AlHijrah Online


HIMPUNAN ‘SELAMATKAN MALAYSIA’ TIDAK PATUH AKTA PERHIMPUNAN AMAN – KETUA POLIS KL

KUALA LUMPUR: Himpunan ‘Selamatkan Malaysia’ yang berlangsung hari ini di ibu negara, didapati tidak mematuhi Akta Perhimpunan Aman 2012.

Ketua Polis Kuala Lumpur Datuk Allaudeen Abdul Majid berkata, pihaknya akan menyiasat perkara tersebut dan melihat tindakan yang boleh diambil terhadap penganjuran himpunan itu.

“Perhimpunan (Himpunan ‘Selamatkan Malaysia’) ini satu perhimpunan yang tidak patuh kepada Akta Perhimpunan Aman 2012.

“Kita akan lihat kembali selepas ini apa tindakan susulan yang wajar boleh diambil,” katanya dalam satu sidang media hari ini.

Jelasnya mengikut akta tersebut, untuk sesuatu perhimpunan diadakan terdapat beberapa perkara yang perlu dilakukan penganjur antaranya memberikan pemakluman kepada pihak berkuasa selain mendapat kebenaran pemilik tanah sebelum program dianjurkan.

Allaudeen berkata, kertas siasatan akan dibuka selepas pihaknya meneliti perkara-perkara berkaitan sebelum memutuskan tindakan susulan.

Tambahnya, dianggarkan seramai 800 hingga 850 peserta hadir dalam himpunan terbabit.

Himpunan bermula sekitar jam 1.15 petang di Masjid Jamek Kampung Baru sebelum berakhir sekitar 3.30 petang di hadapan pusat beli belah Sogo. —AlHijrah Online


ENAM ETNIK ROHINGYA LARI DARI DEPOT MAUT KETIKA MELINTAS LEBUH RAYA

NIBONG TEBAL: Enam daripada 528 tahanan etnik Rohingya yang melarikan diri dari Depot Imigresen Sementara Sungai Bakap maut akibat dilanggar kenderaan semasa melintasi Kilometer 168 Lebuh Raya Utara Selatan (PLUS) menghala selatan iaitu berhampiran kawasan Jawi di sini pagi tadi.

Ketua Polis Pulau Pinang Datuk Mohd Shuhaily Mohd Zain berkata dalam kejadian 6.50 pagi itu, tahanan yang meninggal dunia terdiri daripada dua lelaki dewasa, dua wanita dewasa dan masing-masing seorang kanak-kanak lelaki dan perempuan serta dihantar ke Hospital Seberang Jaya untuk dibedah siasat.

“Sebaik berlaku kemalangan sehingga menyebabkan enam warga asing tersebut maut, sekumpulan 229 warga asing yang melarikan diri ke lebuh raya itu mengambil keputusan untuk tidak melintas lebuh raya tersebut kerana bimbang turut terlibat dalam kemalangan.

“Mereka bertindak menyusuri tepi jalan (lebuh raya) itu. Mereka sendiri tidak tahu ke mana destinasi yang mahu dituju sebaik melarikan diri dari depot tersebut,” katanya kepada pemberita di lokasi kejadian di sini hari ini.

Mohd Shuhaily berkata orang ramai yang menyedari kejadian itu telah menghubungi polis dan polis menahan semua warga asing itu yang terdiri daripada kanak-kanak sehingga warga emas.

Terdahulu, seramai 528 warga asing terdiri daripada etnik Rohingya yang merupakan tahanan di Depot Imigresen Sementara Sungai Bakap yang terletak di Jalan Besar Relau dekat sini melarikan diri dari depot tersebut dalam kejadian awal pagi hari ini.

Mohd Shuhaily berkata pihaknya menerima laporan berhubung kejadian itu pada 4.30 pagi dan terus melancarkan operasi mengesan kesemua mereka yang meloloskan diri tersebut.

“Seramai 664 etnik Rohingya ditempatkan di situ dengan 528 daripadanya melarikan diri pagi tadi…kami berjaya tahan 229 warga asing di kawasan lebuh raya dan terdahulu seramai 88 orang yang melarikan diri itu telah berjaya ditahan oleh penduduk kampung dan Jabatan Imigresen di kawasan tidak jauh dari depot tersebut,” katanya.

Beliau berkata ketika ini polis Pulau Pinang melancarkan operasi besar-besaran bagi mengesan 205 tahanan lagi yang terdiri daripada kanak-kanak sehingga warga emas dipercayai masuk ke negeri itu (Pulau Pinang) dari pusat tahanan (yang terletak di Jalan Besar Relau di Bandar Baharu di Kedah) untuk melarikan diri.

Menurutnya, pihak polis juga mengadakan sekatan jalan raya di susur-susur keluar dan masuk lebuh raya di negeri itu bagi mengesan saki-baki warga asing yang melarikan diri.

“Pihak polis mengucapkan terima kasih kepada orang ramai terutama sekumpulan anak muda yang membantu menyalurkan maklumat tentang keberadaan kumpulan warga asing yang melarikan diri itu ketika di lebuh raya.

“Dari segi siasatan, ia akan dijalankan oleh Polis Kontijen Kedah dan Ketua Polis Kedah akan memberikan laporan terperinci serta maklumat terkini mengenai perkembangan kes ini,” katanya.

Mohd Shuhaily turut meminta kerjasama daripada orang ramai agar membantu menyalurkan kepada pihak polis jika mempunyai maklumat atau melihat kehadiran warga asing tersebut di kawasan mereka.–AlHijrah Online


GUNUNG AGUNG BALI MELETUS KEMBALI

JAKARTA 31 Disember 2018: Gunung berapi di pulau percutian Bali meletus hari ini, memuntahkan abu ke udara dan meliputi kampung-kampung berdekatan ketika pihak berkuasa memberi amaran kepada pelancong supaya menghindari kawasan itu.

Pada pagi Ahad, gunung berapi yang terletak kira-kira 70km dari hab pelancongan Kuta itu memuntahkan abu ke udara apabila ia meletus selama kira-kira 3 minit, kata pusat kajian gunung berapi republik itu.

Gunung Agung meletus dari semasa ke semasa sejak ia kembali aktif pada 2017, kejadian yang menyebabkan ratusan penerbangan dan 120,000 pelancong tersadai.

Pada 22 Disember lepas, letusan Anak Krakatoa mencetuskan tsunami yang menghempas barat pulau Java dan selatan Sumatra, meragut sekurang-kurangnya 426 nyawa dan lebih 7,000 orang cedera.

Beberapa perkampungan di Bali ditimpa abu dalam letusan terbaru ini tetapi tiada asap atau lahar dikesan daripada kawah dan tiada pemindahan diarahkan.

Pusat kajian gunung berani memberi amaran kepada penduduk berdekatan sungai di kawasan itu supaya berwaspada dengan aliran lahar sejuk – sejenis aliran lumpur yang terbentuk dari batu dan abu di musum tengkujuh dan selalunya menjadi permulaan kepada lahar berapi .

Letusan terbesar Gunung Agung yang terbaru adalah pada 1963 dan meragut 1,600 nyawa. Indonesia merupakan kawasan gunung berapi paling aktif dan terletak di atas lingkaran gunung berapi Pasifik di mana plat tektonik bertemu dan menyebabkan aktiviti gunung berapi dan seismik berlaku dengan kerap. – Sinar


ISLAM AGAMA PERSEKUTUAN, HALANGAN PUASA TIDAK SEPATUTNYA BERLAKU

KUALA LUMPUR: Halangan berpuasa untuk umat Islam tidak sepatutnya berlaku di Malaysia yang Perlembagaan Persekutuannya memperuntukkan Islam sebagai agama persekutuan.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata, kebebasan beragama serta hak seseorang mengamalkan kepercayaannya juga jelas dinyatakan di dalam perlembagaan negara.

“Memang tidak sepatutnya berlaku di sebuah negara di Malaysia di mana Islam sebagai agama persekutuan dan sudah sekian lama kebebasan beragama ini telah diamalkan di Malaysia.

“Hak ini telah termatub di dalam perlembagaan dan bukan semata-mata untuk Islam tetapi juga hak kepercayaan agama-agama lain selagi ia tidak menganggu ketenteraman dan tidak menyusahkan serta tidak membawa kepada mudarat mana-mana pihak,” katanya.

Beliau berkata demikian ketika diminta mengulas isu dua pengawal peribadi yang dipukul dengan rotan dan diacu pistol oleh majikan mereka yang didakwa tidak suka kedua-duanya berpuasa.

Kata Zulkifli, beliau berharap isu halangan beribadah seperti itu kali terakhir berlaku dan umat Islam di Malaysia tidak dihalang untuk melakukan ibadah seperti solat fardu, solat Jumaat, berpuasa, menunaikan ibadah haji dan umrah, membayar zakat atau ibadat lain yang telah difardukan atau disyariatkan dalam agama Islam.

Tambahnya beliau sentiasa berdoa kepada Allah SWT agar rakyat di Malaysia dapat hidup aman dan damai dan tidak gusar dalam mengamalkan agama atau pegangan masing-masing.

Susulan laporan polis kejadian pukul kerana berpuasa itu, empat lelaki telah direman dengan tiga daripadanya selama lima hari manakala seorang lagi selama tujuh hari oleh Mahkamah Majistret Klang. — AlHijrah Online


Peguam Negara nafi failkan afidavit punca kematian Adib

KUALA LUMPUR – Peguam Negara, Tommy Thomas menafikan dakwaan bahawa pihaknya
pernah mengeluarkan arahan kepada bekas Timbalan Pendakwa Raya, Hamdan Hamzah
untuk memfailkan afidavit di Mahkamah Rayuan berhubung punca kematian anggota
bomba, Muhammad Adib Mohd Kassim.

Beliau juga berkata pihaknya tidak mengarahkan atau memberi arahan
berhubung tugas harian kepada 1,200 pegawai undang-undangnya.

Tommy berkata demikian dalam jawapannya kepada permohonan ex-parte
(sebelah pihak) yang dibuat bapa Muhammad Adib, Mohd Kassim Abdul Hamid pada 16
Julai lepas.

“Dalam perkara ini, apa-apa yang diikrarkan dan difailkan oleh
Hamdan dalam prosiding inkues kematian Muhammad Adib adalah di bawah bidang
tugasnya.

“Tanggapan dan rumusan pemohon terhadap afidavit Hamdan adalah
‘mischievous’, suatu salah tanggapan dan tanpa sebarang asas atau merit, ”
katanya sebagaimana laporan Bernama, di Shah Alam.

Sebelumnya, Mahkamah Koroner Shah Alam hari ini menetapkan 9 Ogos ini
sebagai tarikh untuk menyelesaikan isu membabitkan permohonan perintah komital
(hina mahkamah) yang dibuat Mohd Kassim.

Mohd Kassim, 64, sebelum ini memfailkan permohonan ex-parte (sebelah
pihak) melalui Tetuan Mohd Zubir Embong dan Associate di Mahkamah Koroner.

Dalam permohonan itu, beliau mendakwa Tommy telah membuat penghinaan terhadap mahkamah menerusi afidavit yang difailkan oleh Jabatan Peguam Negara pada 3 April lepas yang mana menyatakan kematian Muhammad Adib bukanlah dipukul.

Semalam, Mahkamah Koroner Shah Alam telah memutuskan untuk menutup prosiding perbicaraan inkues tersebut setelah Koroner, Rofiah Mohamad berpuas hati dengan keterangan saksi-saksi yang ditampilkan.

Muhammad Adib, 24, yang juga anggota Unit Bantuan Perkhidmatan
Kecemasan (EMRS) Balai Bomba dan Penyelamat Subang Jaya, cedera parah dalam
rusuhan di tapak Kuil Sri Maha Mariamman, USJ 25, Subang Jaya pada 27 November
tahun lepas dan menghembuskan nafas terakhir pada 17 Disember di Institut
Jantung Negara.


BAPA TANAM ANAK TEPI JALAN SELEPAS DERA SEHINGGA MATI

KUALA LUMPUR: Perbuatan kejam seorang lelaki mendera dan menanam mayat anak perempuannya berusia sembilan tahun di sebuah kawasan riadah di sini, terbongkar selepas ibu kepada kanak-kanak berkenaan membuat laporan polis.

Ketua Polis Daerah Dang Wangi ACP Noor Dellhan Yahaya berkata pihaknya menerima laporan daripada isteri suspek mengenai anaknya yang dalam keadaan lemah dan berdarah pada bahagian mulut selepas balik ke rumah setelah bekerja pada Jumaat lepas, disyaki didera oleh suaminya.

Susulan laporan wanita warga asing berusia 41 tahun itu, sepasukan anggota polis bersama wanita yang bekerja sebagai pembantu kedai makan itu ke rumahnya di Jalan Pudu, di sini untuk mengambil anaknya, namun anak serta suaminya tiada di rumah.

“Lelaki berumur 40 tahun yang tidak bekerja itu ditahan kira-kira 12.30 tengah hari pada Ahad lepas di Jalan Pasar Pudu,” katanya dalam kenyataan hari ini.

Noor Dellhan berkata hasil soal siasat mendapati lelaki terbabit mengaku menanam mayat anaknya di tepi jalan Taman Dusun Bandar, di sini namun tidak mendedahkan waktu lelaki berkenaan menanam mayat anaknya itu.

Katanya, keputusan bedah siasat mendapati punca kematian kanak-kanak perempuan itu disebabkan cedera parah pada bahagian abdomen akibat hentakan objek tumpul.

Menurutnya, lelaki itu direman tujuh hari hingga 18 Dis dan siasatan mengikut Seksyen 31(1)(a) Akta Kanak-kanak 2001 dan Seksyen 302 Kanun Keseksaan.–AlHijrah Online


Pemasyhuran Tengku Ampuan, Tengku Mahkota Pahang

PEKAN, 29 Januari – Institusi
diraja Pahang hari ini menempa sejarah tersendiri dengan pemasyhuran Tengku
Ampuan Pahang dan Tengku Mahkota Pahang, satu detik yang ditunggu-tunggu rakyat
di negeri ini.

Dalam istiadat yang akan
berlangsung di Balairung Seri, Istana Abu Bakar di sini, Tunku Azizah Aminah
Maimunah Iskandariah Almarhum Sultan Iskandar bakal dimasyhurkan sebagai Tengku
Ampuan Pahang dan Tengku Hassanal Ibrahim Alam Shah Al-Sultan Abdullah sebagai
Tengku Mahkota Pahang yang baharu.

Istiadat yang dijadual
berlangsung pada 10.30 pagi akan dihadiri lebih 1,500 tetamu terdiri daripada
kerabat diraja, barisan kepimpinan kerajaan negeri dan wakil masyarakat.

Menurut Sinar Online yang memetik
laporan bernama, pelantikan Tunku Azizah dan Tengku Hassanal diputuskan oleh
Sultan Pahang Al-Sultan Abdullah Ri’ayatuddin Al-Mustafa Billah Shah dalam
mesyuarat Jumaah Pangkuan Diraja Pahang pada Selasa lepas.

Tunku Azizah yang diputerikan
pada 5 Ogos 1960 di Istana Bukit Stulang Johor Bahru, Johor merupakan Tengku
Ampuan kelima dalam era moden kesultanan Pahang.

Gelaran Tengku Ampuan Pahang
adalah khas untuk permaisuri kepada pemerintah atau sultan semasa yang berdarah
raja seperti yang tercatat dalam Undang-undang Tubuh Kerajaan Pahang.

Tengku Hassanal yang diputerakan
pada 17 September 1995 di Hospital Tengku Ampuan Afzan, Kuantan dimasyhurkan
sebagai Tengku Mahkota Pahang menggantikan ayahanda baginda yang sebelum ini
telah dimasyhurkan sebagai Sultan Pahang keenam pada 15 Januari lalu.


11 INDIVIDU TERMASUK DUA REMAJA BAWAH UMUR DITUDUH TIPU LEBIH RM45,000

MELAKA:  Sebelas individu termasuk dua remaja bawah umur mengaku tidak bersalah di Mahkamah Majistret Ayer Keroh di sini hari ini masing-masing terhadap tujuh pertuduhan menipu membabitkan RM45,534.74.

Mereka ialah Sharifah Nur Natasha Syed Mohd Hata, 21; Muhamad Faizal Abdullah, 22; Yap Soon Lin, 23; pasangan adik beradik Muhammad Ikmal Rizal Hamdan, 22; dan Muhammad Haiqal, 19; Yap Zhen Xiang, 19; Teong Wai Keat, 19; Goh Chun Rong, 19; Lee Yih Hong, 18; dan dua remaja bawah umur dituduh secara bersama di hadapan Majistret Nabilah Nizam.

Mereka didakwa bersetuju antara satu sama lain untuk memperdaya tujuh individu menyerahkan wang bagi mendapatkan pinjaman yang kesemuanya berjumlah nilai RM45,534.74 di Taman Cheng Perdana di sini antara 11 April hingga 20 Mei lepas.

Pertuduhan mengikut Seksyen 420 Kanun Keseksaan dan boleh dihukum di bawah Seksyen 120(b)(1) kanun sama yang jika sabit kesalahan boleh dikenakan hukuman penjara minimum setahun dan maksimum 10 tahun dan sebat dan denda.

Timbalan Pendakwa Raya Muhamad Ehsan Nasaruddin menawarkan jaminan sebanyak RM10,000 bagi setiap pertuduhan yang dihadapi tertuduh.

Peguam Joel Chua memohon jaminan dikurangkan memandangkan kesemua tertuduh masih muda dan tidak bekerja.

Mahkamah membenarkan jaminan berjumlah RM26,000 bagi setiap tertuduh dan menetapkan 31 Julai untuk sebutan semula kes.–AlHijrah Online


KERAJAAN AMBIL MAKLUM TITAH PANDANGAN AGONG

PUTRAJAYA: Kerajaan mengambil maklum titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah semalam berhubung pengurusan pandemik COVID-19 dan pentadbiran negara.

Pejabat Perdana Menteri dalam kenyataan hari ini berkata, kerajaan akan mengambil langkah susulan berdasarkan Perlembagaan Persekutuan dan undang-undang negara.

“Dalam sesi-sesi menghadap ke atas Seri Paduka Baginda sebelum ini, Perdana Menteri, Tan Sri Muhyiddin Yassin telah menyembah maklum dan menasihati Al-Sultan Abdullah mengenai perjalanan pengurusan pandemik COVID-19, penguatkuasaan Ordinan-Ordinan Darurat dan pelaksanaan Program Imunisasi COVID-19 Kebangsaan, bantuan kewangan kelada rakyat, pelaksanaan sidang Parlimen, Pelan Pemulihan Negara serta perkara-perkara lain yang berkaitan.”

—- AlHijrah Online


POLIS BURU LELAKI HEMPAS BATU PADA KEPALA KUCING

KOTA SETAR: Polis sedang mengesan suspek yang melakukan penganiayaan terhadap haiwan dengan mencampak batu ke arah kepala seekor kucing hingga berdarah.

Pemangku Ketua Polis Daerah Kota Setar Supt Syed Basri Syed Ali berkata, pihaknya terkesan satu video yang dimuat naik menerusi Twitter memaparkan kejadian penganiayaan haiwan itu pada 30 Sept lalu.

“Polis IPD Kota Setar telah menerima laporan polis dari orang awam yang melihat seekor kucing liar sedang menggelupur serta mulut berlumuran darah dipercayai dianiaya seorang yang tidak dikenali pada 28 Sept lebih kurang jam 11.30 malam.

“Kes disiasat di bawah Seksyen 29(1)(a) Akta Kebajikan Haiwan 2015 yang memperuntukkan hukuman jika disabitkan kesalahan ialah denda tidak kurang daripda RM20,000 dan tidak lebih daripada RM100,000 atau dipenjarakan selama tempoh tidak lebih daripada tiga tahun atau kedua-duanya sekali,” katanya dalam satu kenyataan semalam.

Syed Basri berkata kes masih dalam siasatan dan pihaknya sedang dalam usaha untuk mengesan suspek.

Orang awam yang mempunyai maklumat berhubung kejadian boleh menghubungi Pegawai Penyiasat Insp Mohd Khairolamin Khalid di talian 019-2585884, katanya.—AlHijrah Online


KORBAN KEDUA BANJIR DI DENGKIL DITEMUI LEMAS DI KAWASAN RUMAH

DENGKIL: Seorang lelaki ditemui lemas selepas rumahnya di Blok C, tingkat bawah Flat Taman Pertama di sini, dinaiki air akibat banjir pagi tadi.

Menurut laporan, Penolong Kanan Penguasa Bomba, Balai Bomba dan Penyelamat Cyberjaya, Shafizol Mohd Nor berkata penemuan mayat itu menjadikan ia kes kedua korban akibat banjir di kawasan berkenaan.

Beliau berkata, pihaknya menerima laporan berhubung kejadian itu jam 7.50 pagi, sebelum sepasukan anggota bergegas ke lokasi kejadian dan menemui mangsa dalam keadaan terapung di tingkat bawah blok berkenaan.

“Anggota bomba tiba di tempat kejadian jam 8.10 pagi dan kawasan itu masih dinaiki air.

“Sebaik tiba, anggota membantu mengangkat mayat mangsa yang dikenali V. Kaniappan berusia 52 tahun,” katanya.

Shafizol berkata, ketika kerja menyelamat dilakukan paras air setinggi dua meter, namun operasi dilakukan mengikut prosedur operasi standard (SOP).

“Punca kejadian masih dalam siasatan dan mayat mangsa diserahkan kepada pihak polis untuk tindakan lanjut,” katanya.

Semalam, seorang lelaki berusia 30-an dilaporkan terkorban apabila dipercayai terkena renjatan elektrik ketika melalui premis perniagaan di Taman Deluxe di sini. –AlHijrah Online


UPSR DAN PT3 BAGI TAHUN 2020 DIBATALKAN

PUTRAJAYA: Ujian Penilaian Sekolah Rendah (UPSR) dan Pentaksiran Tingkatan Tiga (PT3) bagi tahun 2020 dibatalkan, umum Menteri Pendidikan Dr Mohd Radzi Md Jidin.

Beliau berkata, pembatalan UPSR tidak akan menjejaskan penilaian terhadap tahap penguasaan murid setelah mengikuti pendidikan peringkat rendah, kerana penilaian boleh dilakukan dengan pelbagai kaedah lain.

“Memandangkan keputusan UPSR dijadikan satu daripada kriteria pemilihan untuk kemasukan ke sekolah berasrama penuh (SBP), Sekolah Menengah Kebangsaan Agama (SMKA), Maktab Rendah Sains Mara (MRSM) dan Maktab Tentera Diraja (MTD), KPM akan memperkenalkan kaedah baharu bagi tujuan ini yang tidak hanya tertumpu kepada prestasi akademik semata-mata.

“Pembatalan PT3 tidak akan menjejaskan penilaian tahap penguasaan murid di peringkat menengah rendah. Satu kaedah baharu akan diperkenalkan. Keputusan yang diperoleh dari kaedah ini akan dijadikan satu daripada kriteria pemilihan, untuk kemasukan ke sekolah-sekolah khusus seperti sekolah berasrama penuh dan sekolah teknik,” katanya pada sidang media di sini hari ini.

Katanya KPM akan memastikan dalam apa jua keadaan, akses murid kepada pengajaran dan pembelajaran (PdP) tetap diberi keutamaan.

Mohd Radzi berkata, keputusan itu terpakai kepada semua sekolah kerajaan, sekolah bantuan kerajaan, sekolah swasta dan mana-mana institusi pendidikan yang berdaftar dengan KPM. Sekolah yang tidak berdaftar dengan KPM, juga disarankan untuk turut mengikuti keputusan ini.

Dalam pada itu, beliau turut mengumumkan tarikh peperiksaan Sijil Pelajaran Malaysia (SPM) dan Sijil Vokasional Malaysia (SVM) akan ditunda kepada suku pertama tahun 2021.

Untuk calon Sijil Tinggi Persekolahan Malaysia (STPM), jelasnya tarikh peperiksaan Semester 2 diubah kepada bulan Ogos 2020, manakala peperiksaan Semester 3 akan diadakan dalam suku pertama tahun 2021.

Peperiksaan Sijil Tinggi Agama Malaysia (STAM) juga akan diadakan dalam suku pertama tahun 2021.

“Menyedari bahawa penundaan tarikh peperiksaan ini akan memberi kesan kepada kemasukan ke peringkat pengajian tinggi, KPM dan Kementerian Pengajian Tinggi (KPT) telah bersetuju untuk menangguhkan tarikh kemasukan baharu ke institusi pengajian tinggi (IPT) bagi program asasi, matrikulasi dan peringkat Diploma sehingga Julai atau Ogos 2021 manakala program ijazah pada September atau Oktober 2021,” katanya. — BERNAMA


WANITA BERPAKAIAN IHRAM SEPERTI LELAKI DI MEKAH DIMINTA TAMPIL – IDRIS AHMAD

BUKIT GANTANG: Wanita yang tular di media sosial kerana berpakaian ihram seperti lelaki di Mekah diminta tampil bagi membantu siasatan, kata Menteri di Jabatan Perdana Menteri (Hal Ehwal Agama) Datuk Idris Ahmad.

“Patutnya dia perlu berani tampil ke hadapan sebab dia berani tunjuk gambar berada di sana (Mekah) dengan berpakaian ihram seolah-olah ingin menimbulkan provokasi, mengapa perlu takut,” katanya kepada pemberita selepas Program Berjalan Teguh Bersama di Dataran Tarbiah di sini hari ini.

Pada 1 Sept lepas, Idris dilaporkan berkata individu tersebut telah pulang dari Tanah Suci namun masih belum mendapatkan maklumat bagi mengesannya.

Menerusi video yang tular pada 12 Ogos, wanita berkenaan berada di Mekah dengan lengkap berpakaian ihram seperti jemaah umrah lelaki dan difahamkan menggunakan visa pelancong dan bukan menerusi khidmat agensi.

Terdahulu, program hari ini yang bertujuan merapatkan ukhuwah rakyat di kawasan Parlimen Bukit Gantang dihadiri ribuan peserta dari pelbagai lapisan umur.

“Walaupun dengan keadaan cuaca yang kurang baik, kita berjaya menghabiskan perjalanan sepanjang 2.5 kilometer dari Dataran Tarbiah hingga ke Arena Futsal Bukit Gantang,” tambahnya. –AlHijrah Online


TNB SAHKAN GANGGUAN BEKALAN ELEKTRIK, SEDANG KENAL PASTI PUNCA

KUALA LUMPUR: Tenaga Nasional Berhad (TNB) mengesahkan beberapa kawasan di Semenanjung Malaysia sedang mengalami gangguan bekalan elektrik sejak jam 12:39 tengahari.

Gangguan itu melibatkan 2.2GW yang merupakan 10 peratus daripada keseluruhan permintaan bekalan.

Menurut kenyataan TNB, antara kawasan terlibat adalah di Petaling Jaya, Cheras, Bangi, Bayan Lepas, Seberang Jaya, Panchor dan Bandar Indera Mahkota.

“Walaubagaimanapun, bekalan telah dipulihkan sepenuhnya dalam tempoh 20 hingga 40 minit di semua kawasan terlibat kecuali di kawasan-kawasan terbabit di Lembah Klang.

“Punca kejadian sedang dikenal pasti dan usaha sedang giat dijalankan untuk memulihkan bekalan,” kata kenyataan itu.

TNB turut memohon maaf atas segala kesulitan yang dialami oleh pengguna semasa gangguan bekalan tersebut.

Sebelum ini warga net di beberapa kawasan berkongsi maklumat berhubung gangguan bekalan elektrik.

Turut tular beberapa keping gambar pusat beli-belah di ibu negara yang bergelap kerana masalah terputus bekalan elektrik. – AlHijrah Online


TIADA ISTILAH TANGGUNG DOSA ORANG LAIN

KAUM lelaki merupakan pemimpin dan bertanggungjawab kepada kaum wanita. Begitu juga buat suami, mereka hendaklah membimbing isteri menunaikan hak-hak kepada Allah dan menghalang mereka daripada melakukan maksiat.Allah berfirman:

Maksudnya: “Kaum lelaki itu adalah pemimpin dan pengawal yang bertanggungjawab terhadap kaum perempuan, oleh kerana Allah telah melebihkan orang-orang lelaki (dengan beberapa keistimewaan) atas orang-orang perempuan dan juga kerana orang-orang lelaki telah membelanjakan (memberi nafkah) sebahagian dari harta mereka.” [Surah An-Nisa’: ayat 34]

Bagi wanita yang sudah berkahwin pula, aurat wanita dikaitkan dengan suami masing-masing. Jika wanita itu tidak menutup aurat, suami mereka turut akan menanggung dosa. Kita sering mendengar bahawa selepas berkahwin, dosa isteri akan ditanggung oleh suami. Benarkah begitu? Bagaimana pandangan Islam tentang pernyataan tersebut?

Dalam Islam, tidak ada konsep seseorang menanggung dosa orang lain. Baik si ayah menanggung dosa anak ataupun suami menanggung dosa isteri. Yang ada ialah seseorang itu menanggung dosanya sendiri, atas perbuatan mereka sebagaimana firman Allah SWT:

Maksudnya: “Dan tiadalah (kejahatan) yang diusahakan oleh tiap-tiap seorang melainkan orang itulah sahaja yang menanggung dosanya dan seseorang yang boleh memikul tidak akan memikul dosa perbuatan orang lain (bahkan dosa usahanya sahaja); kemudian kepada Tuhan kamulah tempat kamu kembali. Lalu Dia menerangkan kepada kamu akan apa yang kamu berselisihan padanya.” [Surah Al- An’am, ayat 164]

Prof. Dr. Wahbah al-Zuhaili dalam tafsirnya menyebut, ayat di atas menyatakan tentang penetapan prinsip tanggungjawab peribadi. Ini adalah salah satu kemuliaan agama Islam yang agung, berbeza dari agama lain. Jika dilihat semula, terdapat firman-Nya yang menyokong pernyataan seseorang tidak menanggung dosa orang lain melainkan dirinya. Firman Allah SWT:

“Tiap-tiap seorang manusia terikat dengan amal yang dikerjakannya.” [Surah Al-Thur, ayat 21]

“Tiap-tiap diri terikat, tidak terlepas daripada (balasan buruk bagi amal jahat) yang dikerjakannya. [Surah Al-Mudassir, ayat 38]

“(Oleh itu) katakanlah (wahyu Muhammad): “Kamu tidak akan bertanggungjawab tentang kesalahan yang kami lakukan, dan kami pula tidak akan bertanggungjawab tentang apa yang kamu kerjakan.” [Surah Saba’, ayat 25]

Prinsip yang diterangkan dalam ayat ini menafikan pengamalan konsep sebahagian masyarakat Jahiliyyah bahawa ayah menanggung dosa anak mereka, serta suami menanggung dosa isteri mereka secara total. Disebutkan dalam sebuah hadis yang diriwayatkan oleh Abu Daud;

Abi Rimsah berkata, “Aku berangkat bersama bapaku menghadap Nabi SAW. Kemudian Rasulullah SAW bertanya kepada bapaku: Adakah ini anakmu? Jawabnya: Ya, demi Tuhan Ka’bah. Baginda tanya lagi: Benarkah? Lalu dia menjawab: Aku bersaksi atasnya. Maka Rasulullah SAW tersenyum kerana kemiripanku dengan bapaku dan juga kerana sumpahnya dengan nama Allah atas diriku.

Kemudian baginda bersabda: Adapun dia, sungguh dosanya tidak engkau tanggung hukumannya dan dosamu tidak membuatnya menanggung hukumannya. Lalu baginda membaca ayat (yang terjemahannya): Dan seseorang yang berdosa tidak akan memikul dosa orang lain.” [Sunan Abi Daud, 4495]

Lain pula halnya jika seorang suami yang mengabaikan tanggungjawab ke atas tanggungannya. Ia dikira berdosa sekiranya membiarkan isteri dan anak-anaknya terus-menerus dalam berbuat dosa dan maksiat seperti mendedahkan aurat. Teguran dan didikan dari suami sangat perlu dalam membimbing dan memimpin orang yang berada di bawah tanggungannya.

Sabda Rasulullah SAW yang maksudnya: “Cukuplah seorang lelaki itu dikira berdosa apabila dia mengabaikan tanggungjawabnya ke atas sesiapa yang berada di bawah penjagaannya.” [HR Abu Dawud 1692]

Jika seorang isteri yang telah melakukan maksiat dan melanggar perintah Allah walaupun telah ditegur oleh suaminya, maka isteri itu menanggung dosanya sendiri. Dosa kepada Allah SWT kerana melanggar perintah-Nya menutup aurat dan dosa terhadap suaminya kerana mengingkari arahan dan suruhan suaminya pada ketaatan Allah.

Seseorang isteri perlu mematuhi arahan suami selagimana arahan tersebut tidak menyuruh berbuat maksiat kepada Allah SWT. Sabda Rasulullah SWT maksudnya;

“Tiada ketaatan pada perkara maksiat kepada Allah. Sesungguhnya ketaatan hanyalah kepada perkara makruf (kebaikan).” [HR. Al-Bukhari, 6830]

Menutup aurat adalah perintah dari Allah yang wajib ditunaikan oleh setiap orang beriman. Tidak kira sama ada itu suruhan suami atau kerana arahan undang-undang atau syarikat atau sebagainya. Bahkan, perbuatan ke arah perkara makruf seperti menyuruh seseorang menutup aurat adalah dikira berpahala kerana ianya disyariatkan dalam agama.

Justeru, seorang suami hendaklah menegur isteri dan menyuruh isteri menuruti perintah Allah. Tegur jika isteri silap atau mungkin dia terlupa. Walaupun kita sebagai suami berhak ke atas isteri, tetapi bab perintah dan suruhan Allah, kita tidak boleh abaikan bahkan menyokong isteri terhadap perkara yang salah di sisi agama.

Dalam masa yang sama, Islam amat menekankan adab percakapan dan pertuturan walaupun dengan sesiapa yang kita jumpa. Teguran dan cara percakapan hendaklah tidak mengguris hati seseorang. Dalam Al-Quran, diceritakan bahawa Lukmanul Hakim telah berpesan kepada anaknya supaya merendahkan suara semasa berkata-kata:

Maksud: “Dan sederhanakanlah langkahmu semasa berjalan, juga rendahkanlah suaramu (semasa berkata-kata), sesungguhnya seburuk-buruk suara ialah suara keldai.” [Surah Luqman, ayat 19]

Firman Allah dalam Surah Al-Ahzab ayat 59:

Maksudnya: “Wahai Nabi, suruhlah isteri-isterimu dan anak-anak perempuanmu serta perempuan- perempuan yang beriman, supaya melabuhkan pakaiannya bagi menutup seluruh tubuhnya (semasa mereka keluar); cara yang demikian lebih sesuai untuk mereka dikenal (sebagai perempuan yang baik- baik) maka dengan itu mereka tidak diganggu dan (ingatlah) Allah adalah Maha Pengampun, lagi Maha Mengasihani.”

Semoga kita semua tidak termasuk dalam golongan yang gagal melaksanakan tanggungjawab yang diamanahkan.

Penulis ialah Pengerusi Pertubuhan Akademi Al Bayan

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


SPM 2021: 9,696 CALON PEROLEH SEMUA A, GPN 4.86

PUTRAJAYA: Seramai 9,696 calon Sijil Pelajaran Malaysia (SPM) 2021 memperoleh keputusan cemerlang gred A+, A dan A- dalam semua mata pelajaran, umum Ketua Pengarah Pendidikan Datuk Nor Zamani Abdol Hamid.

Dalam sidang media pengumuman keputusan peperiksaan SPM 2021 di sini hari ini, beliau berkata Gred Purata Nasional (GPN) yang dicatatkan bagi SPM 2021 adalah 4.86.

Nilai GPN yang lebih kecil menunjukkan pencapaian calon yang lebih baik.

GPN pada 2020 adalah 4.80, 4.86 pada 2019, 4.89 (2018), 4.90 (2017) dan 5.05 (2016).

“Sebanyak 55.29 peratus calon lulus sekurang-kurangnya semua mata pelajaran,” katanya.

Nor Zamani berkata calon SPM 2021 yang layak menerima sijil adalah 336,630 iaitu 88.09 peratus  daripada 407,097 calon yang mendaftar.

“Calon yang layak menerima sijil mesti lulus mata pelajaran Bahasa Melayu dan Sejarah,” katanya serta menambah seramai 975 atau 69.10 peratus daripada 1,411 calon berkeperluan khas (CBK) yang menduduki SPM 2021 juga layak mendapat sijil.

Ditanya adakah beliau berpuas hati dengan keputusan SPM 2021, Nor Zamani berkata secara umumnya, ia merupakan keputusan membanggakan kerana calon kali ini adalah kohort pertama yang mengikuti Kurikulum Standard Sekolah Menengah (KSSM) di tingkatan satu pada 2017.

“Calon ini juga melalui pengalaman pembelajaran yang mencabar dalam norma baharu sepanjang mereka berada di tingkatan empat dan lima akibat pandemik COVID-19.

“Kita akui bukan mudah untuk membuat persediaan menduduki peperiksaan dengan keadaan pembelajaran secara bersemuka yang terhad,” katanya.

Selari dengan pelaksanaan KSSM, peperiksaan SPM 2021 menawarkan 95 mata pelajaran iaitu 27 mata pelajaran baharu dan 68 mata pelajaran sedia ada, dengan jumlah kertas peperiksaan adalah sebanyak 180.

Calon SPM juga menduduki Ujian Lisan Bahasa Melayu, Bahasa Inggeris yang dijajarkan dengan Common European Framework of Reference for Languages (CEFR) dan Ujian Amali Sains (UAS), katanya.

Beliau berkata penjajaran mata pelajaran Bahasa Inggeris kepada CEFR adalah selari dengan hasrat yang terkandung dalam English Language Education Reform in Malaysia: The Roadmap 2015-2025.

“CEFR merupakan satu piawaian antarabangsa yang digunakan untuk menunjukkan tahap penguasaan bahasa murid. CEFR ini turut dipaparkan dalam sijil SPM calon,” katanya.

Nor Zamani berkata Lembaga Peperiksaan akan menjalankan kajian terperinci keputusan SPM 2021 memandangkan ia pertama kali dilaksanakan dalam format baharu.

“Keputusan SPM 2021 ini memang kita tidak buat perbandingan dengan tahun sebelumnya kerana ia kohort pertama lalui KSSM,” katanya.–AlHijrah Online


Gempa Lombok: Dua Rakyat Malaysia terkorban

JAKARTA, 18 Mac – Seorang lagi rakyat Malaysia dilaporkan
terbunuh dalam kejadian tanah runtuh di kawasan Air Terjun Tiu Kelep Senaru,
Lombok, pasca gempa bumi di pulau itu petang tadi.

Bernama melaporkan dengan memetik agensi berita Indonesia, antara
mayat ditemui tersepit dan tertimbus di celah runtuhan batu di kawasan
berkenaan oleh pasukan mencari dan menyelamat.

Memetik Pegawai Hubungan Masyarakat Operasi Mencari dan
Menyelamat Mataram, Lombok, Gusti Lanang Wisnuwandana, mayat mangsa yang belum
dikenal pasti identitinya itu masih belum dapat dikeluarkan dari kawasan
kejadian.

Jurucakap Kedutaan Besar Malaysia di Jakarta ketika dihubungi
mengesahkan perkara itu, namun masih belum mempunyai maklumat terperinci.

Berdasarkan maklumat terkini itu, tiga terkorban, termasuk dua
rakyat Malaysia dalam kejadian gempa bumi yang berlaku di Lombok hari ini yang
turut menyebabkan puluhan cedera dan hampir 500 rumah musnah.

Seorang rakyat Malaysia,Timbalan Ketua Pengarang Eksekutif
Sin Chew Daily Datin Tai Siew Kim,56, disahkan terbunuh dalam gempa bumi
berukuran lebih 5.0 pada skala Richter di Pulau Lombok, Indonesia hari ini.

Gempa pertama bermagnitud 5.8 Skala Richter berlaku pukul
2.07 petang waktu Indonesia Barat, berpusat di 24km timur laut Timur Lombok –
Nusa Tenggara Barat.

Menurut Badan Meteorologi, Klimatologi, dan Geofisika (BMKG)
Indonesia, ia disusuli dengan satu lagi gempa bermagnitud 5.2 Skala Richter,
berpusat di 7km barat laut Lombok Timur- Nusa Tenggara Barat, pukul 2.09
petang.

Sementara itu seorang ejen pelancongan yang menguruskan
kumpulan 28 rakyat Malaysia itu dikenali sebagai ‘Pak Suminggah’ berkata
seramai 22 daripada mereka ke kawasan air terjun itu siang tadi.

Suminggah berkata kesemua mereka 28 orang yang tiba di Lombok
pada 14 Mac lepas dan dijadualkan pulang malam esok.


SIASATAN KES ADIB MASIH DITERUSKAN

SEREMBAN: Timbalan Ketua Polis Negara, Datuk Mazlan Mansor menegaskan pihak polis tidak pernah berhenti menjalankan siasatan terhadap kematian anggota bomba dan penyelamat, Allahyarham Muhammad Adib Mohd Kassim.

Katanya, siasatan masih diteruskan walaupun kenyataan mengenainya telah pun dibuat (merujuk kenyataan Ketua Polis Negara Tan Sri Abdul Hamid Bador).

“Kita tidak pernah berhenti melakukan siasatan jenayah terhadap insiden ini, kita masih meneruskan siasatan,” katanya ketika ditemui pada Majlis Penutup Kejohanan Olahraga dan Tarik Tali Piala Ketua Polis Negara di Stadium Tuanku Abdul Rahman Paroi hari ini.

Mahkamah Koroner pada Jumaat lepas memutuskan kematian anggota bomba dan penyelamat balai Subang Jaya, Allahyarham Muhammad Adib Mohd Kassim berpunca daripada tindakan jenayah lebih seorang individu tidak dikenali. — SINAR HARIAN


BOT TERBALIK: LIMA MAUT, TIGA MASIH HILANG

BACHOK: Lima maut, manakala tiga lagi masih hilang selepas bot dinaiki mangsa terbalik dibadai ribut dan ombak besar di kawasan perairan kira-kira 10 batu nautika dari Kuala Kemasin, Bachok, kira-kira 8.30 malam semalam.

Timbalan Ketua Polis Kelantan, Senior Asisten Komisioner Abdullah Mohamad Piah berkata insiden itu membabitkan sebuah bot dinaiki 20 pemancing termasuk tekong dan enam awak-awak.

“Dia dalam kumpulan tu ada empat hingga lima buah bot, jarak antara satu buah (bot) dengan satu buah (bot) tidak berapa jauh, dalam 100 meter macam tu jadi bot yang paling hampir datang menyelamat.

“Cuma masa itu hujan lebat, ombak terlalu besar dan jarak penglihatan amat terhad. Bila keadaan reda, baru bot menyelamat dapat pergi. Sebab itu 12 orang berjaya diselamatkan,” kata Abdullah.

Beliau berkata, pihaknya menerima maklumat mengenai kejadian itu selepas laporan dibuat di Balai Polis Badang pada jam 10.11 malam, sebelum disambungkan ke Ibu Pejabat Polis Daerah (IPD) Bachok.

Abdullah berkata berdasarkan maklumat, bot berkenaan pada mulanya dipukul ribut menyebabkan sauhnya terputus, sebelum dibadai ombak besar dan terbalik.

Mangsa yang meninggal dunia ialah Muhammad Zaki Muhammad Nordin, 32, Mohd Syafizan Daud, 40-an, Wan Aminuddin Wan Hussin 60-an, Ahmad Syafiq Che Halim, 29, serta seorang warga negara Thailand yang hanya dikenali sebagai Pok Ta, 50-an.

Tiga yang masih hilang pula ialah Harun daud, 60-an, Che Wadi Bakar, 60-an,dan Arman Ismail, 43 tahun.

Manakala yang terselamat ialah Azhar Mat Nisah , 48, Ikhwan Azhar, 27, Ikram Azhar, 20-an, Mohd Faris Ismail, 22 , Harif Mat Yasin, 50 , Mohd Hakim Hashim, 27, Amir Syazwan Adnan 21 , Sayuti Abdul Shukor,41, Ahmad Roslan Musa,31, Mohd Naquidin Abdul Aziz, 27, Mohd Izwan Aziz, 22, dan Hassan Bakar, 50-an.

Operasi Mencari dan Menyelamat (SAR) tiga lagi mangsa yang hilang giat dijalankan pihak polis dengan bantuan Agensi Penguatkusaan Maritim Malaysia (APMM) , dan beberapa agensi lain seperti Jabatan Bomba dan Penyelamat (JBPM) , Jabatan Perikanan dan Agensi Pertahanan Awam (APM). – AlHijrah Online.


SAMIRAH, DUA REMAJA LELAKI BEBAS TUDUHAN MEMBUNUH CEO CRADLE FUND

SHAH ALAM: Mahkamah Tinggi di sini hari ini melepas dan membebaskan Samirah Muzaffar dan dua remaja lelaki atas pertuduhan membunuh Ketua Pegawai Eksekutif (CEO) Cradle Fund Nazrin Hassan, empat tahun lepas.

Hakim Datuk Ab Karim Ab Rahman membuat keputusan itu selepas mendapati pihak pendakwaan gagal menimbulkan kes prima facie di akhir kes pendakwaan terhadap ketiga-tiga tertuduh.

Beliau berkata mahkamah mendapati bahawa keadaan tidak menunjukkan pelakuan tertuduh dan dua kanak-kanak itu (kini berumur 19 dan 16 tahun) mendatangkan kecederaan sehingga menyebabkan kematian mangsa.

Katanya pihak pendakwaan juga gagal membuktikan pada masa yang dikatakan dalam pertuduhan berlakunya pembunuhan.

“Mahkamah mendapati pihak pendakwaan gagal membuktikan kes prima facie terhadap tertuduh (Samirah) dan kanak-kanak 1 dan kanak-kanak 2. Oleh itu tertuduh, kanak-kanak 1 dan kanak-kanak 2 dilepas dan dibebaskan atas tuduhan membunuh,” katanya.

Samirah, serta dua kanak-kanak lelaki yang ketika itu berusia 15 dan 11 tahun dan seorang warga Indonesia yang masih bebas Eka Wahyu Lestari didakwa membunuh Nazrin, 45, di sebuah rumah di Mutiara Damansara antara 11.30 malam 13 Jun 2018 dan 4 pagi 14 Jun 2018.

Pada 14 Feb lepas, pihak pendakwaan menutup kes mereka selepas memanggil 57 saksi.

Perbicaraan kes Samirah yang didakwa membunuh suaminya itu bermula pada 6 Sept 2019.

Pendakwaan dikendalikan Timbalan Pendakwa Raya Mohd Asnawi Abu Hanipah, Tengku Intan Suraya Tengku Ismail dan Nur Sabrina Zubairi manakala pasukan pembelaan terdiri daripada peguam Tan Sri Muhammad Shafee Abdullah, Rahmat Hazlan, LS. Leonard, S. Suresh, Savreena Kaur dan Zahria Eleena Redza.–AlHijrah Online


NAUFAL DENGAR SUARA PANGGIL NAMA, MINUM AIR PARIT UNTUK HIDUP – BAPA

IPOH: Pelajar tahfiz yang ditemukan semalam selepas tiga hari dilaporkan hilang di kawasan kebun getah di Kampung Tanjong Sejarah, Kampung Tawai, Gerik mendakwa terdengar suara orang memanggil namanya, namun tidak nampak sesiapa.

Berdasarkan kisah yang diceritakan Muhammad Naufal Adzimi, bapanya, Mohd Harriz Muhamed, 46, berkata anaknya yang berusia 17 tahun itu berada di kawasan sekitar tetapi tidak berupaya untuk menjumpai pasukan mencari dan menyelamat (SAR) sepanjang kehilangannya.

“Muhammad Naufal Adzimi juga tidak makan selama tiga hari dan hanya minum air parit yang terdapat di kawasan kebun itu,” kata Penolong Jurutera Majlis Daerah Gerik itu.

Mohd Harriz berkata ketika kejadian, anak kedua daripada lima beradik itu keluar dari rumah pada awal pagi untuk menunaikan solat subuh di Masjid Jamek Gerik sebelum hilang dan tidak pulang.

Beliau berkata anaknya memberitahu ketika menunggang motosikal seorang diri, tiba-tiba dia hilang kawalan sebelum tidak sedarkan diri.

Mohd Harriz berkata usaha pencarian Muhammad Naufal Adzimi hanya menemukan motosikal ditungganginya di kawasan kebun berkenaan sebelum beliau melaporkan kehilangan anaknya itu kepada pihak polis.

Menurutnya, Muhammad Naufal Adzimi yang mengalami beberapa kesan calar pada muka dan badannya kini masih menerima rawatan di Hospital Gerik dan berada dalam keadaan stabil.

Semalam, pasukan SAR melaungkan azan sebelum menemukan pelajar yang dikatakan mengalami kecelaruan minda itu dalam keadaan selamat pada pukul 10.49 pagi kira-kira dua kilometer dari lokasi motosikal yang ditinggalkan mangsa ditemukan.

Penolong Pengarah Bahagian Operasi Jabatan Bomba dan Penyelamat (JBPM) Perak Sabarozi Nor Ahmad dilaporkan berkata lokasi berkenaan sebelum ini telah dibuat pencarian, namun kemungkinan situasi mangsa yang bergerak menyebabkan dia tidak dijumpai sebelum ini.

Terdahulu, operasi hari keempat diteruskan semalam dengan kekuatan anggota 94 orang termasuk polis, unit K9 bomba, Agensi Pertahanan Awam Malaysia (APM) dan orang awam.–AlHijrah Online


PROVOKASI: LIMA PENYOKONG BOLA SEPAK TERENGGANU DIREMAN

KUALA TERENGGANU: Lima penyokong bola sepak pasukan Terengganu FC dipercayai melakukan provokasi dengan membaling batu ke arah bas penyokong Selangor pada malam Isnin lalu, direman empat hari.

Ketua Polis Terengganu, Datuk Rohaimi Md Isa berkata, suspek kesemuanya lelaki berusia 24 hingga 37 tahun ditangkap secara berasingan di sekitar daerah ini dan Kuala Nerus antara 11 pagi hingga 8 malam tadi.

Katanya penahanan kesemua suspek susulan penahanan lelaki pertama berusia 27 tahun pada hari kejadian yang ditahan semasa melontarkan batu dan beberapa objek keras ke arah bas di luar Stadium Sultan Mizan Zainal Abidin di Gong Badak.

“Semua suspek direman selama empat hari bermula hari ini untuk siasatan lanjut mengikut Seksyen 427 Kanun Keseksaan kerana melakukan khianat,” katanya dalam kenyataan di sini, hari ini.

Terdahulu, lima suspek dibawa ke Mahkamah Majistret Kuala Terengganu bagi mendapatkan perintah reman sebelum Majistret Nik Mohd Tarmizie Nik Mohd Sukri membenarkan mereka direman selama empat hari.–AlHijrah Online


HIMPUNAN 40 HADIS UNTUK UMAT ISLAM, TIDAK PAKSAAN KEPADA BUKAN ISLAM – PM ANWAR

ISKANDAR PUTERI: Kerajaan Perpaduan tidak pernah memaksa golongan bukan Islam untuk menghafal atau mendalami himpunan Hadis 40 Imam Nawawi, kata Perdana Menteri Datuk Seri Anwar Ibrahim.

Perdana Menteri berkata sebaliknya modul penghayatan hadis itu hanyalah untuk guru serta pelajar beragama Islam, dan inisiatif menerbitkan semula koleksi hadis berkenaan adalah usaha untuk memupuk kefahaman agama itu dalam kalangan umat Islam sendiri, terutamanya golongan anak muda.

“Inisiatif itu (penerbitan hadis) adalah untuk orang Islam terutama anak muda kerana penting untuk mereka menguasai dan memahami Islam, jadi orang bukan Islam jangan salah faham.

“Mendalami ilmu agama adalah bersandarkan kepada Al-Quran, Hadis dan kupasan ulama muktabar,” katanya kepada pemberita selepas sesi perjumpaan bersama jentera Kerajaan Perpaduan di sini, hari ini.

Kementerian Pendidikan Malaysia pada 19 Ogos lepas melancarkan modul Penghayatan Hadis 40 Imam Nawawi bertujuan memupuk penghayatan hadis bermula di peringkat sekolah lagi.

Modul itu akan mula dilaksanakan di Sekolah Menengah Kebangsaan Agama (SMKA) dan Sekolah Agama Bantuan Kerajaan (SABK), sebelum diedarkan ke sekolah-sekolah di bawah KPM tahun depan.

KPM dalam kenyataan hari ini turut memaklumkan inisiatif menerbitkan semula himpunan hadis 40 Imam Nawawi adalah usaha untuk memupuk semangat kasih sayang selain menerapkan kefahaman agama khususnya dalam kalangan pelajar serta guru beragama Islam.

Program rintis Modul Penghayatan Hadis 40 Imam Nawawi itu akan dilaksanakan di 61 Sekolah Menengah Kebangsaan Agama (SMKA) dan 228 Sekolah Agama Bantuan Kerajaan (SABK) seluruh negara.

Bagaimanapun inisiatif itu menjadi polemik, terutama dalam kalangan penganut bukan Islam.

Terdahulu dalam ucapannya, Anwar meminta penganut agama lain tidak meremeh usaha untuk meningkatkan keyakinan umat Islam terhadap agama.

“Jangan minta kami yang Islam ini untuk meremehkan keyakinan terhadap agama kami, kerana kami tidak minta saudara-saudara (bukan Islam) merendah dan meremehkan agama lain,” katanya.

Sementara itu Perdana Menteri juga mahu usaha meningkatkan fahaman Islam dalam kalangan anak muda dipertingkat agar tidak menjadi generasi yang dangkal ilmu serta mengelak daripada menjadi mangsa kepada golongan penunggang agama. — AlHijrah Online


POLIS SIASAT LELAKI HALAU MAT REMPIT GUNA KAYU

KEMAMAN: Polis membuka kertas siasatan berhubung kejadian lelaki memegang objek berupa kayu di tepi jalan dipercayai tidak berpuas hati dengan sekumpulan penunggang motosikal.

Ketua Polis Kemaman, Supt Hanyan Ramlan berkata, siasatan dibuat berdasarkan video tular di aplikasi TikTok dipercayai berlaku di Kilometer 157, Jalan Kuala Terengganu-Kuantan di persimpangan lampu isyarat Geliga, jam 6.45 petang Sabtu.

“Kita turut mengesan semua pihak yang terbabit dalam kejadian berkenaan untuk siasatan lanjut.

“Orang ramai yang mempunyai maklumat berhubung dengan kejadian itu diminta tampil menghubungi polis,” katanya dalam kenyataan hari ini.

Tambahnya kes disiasat mengikut Seksyen 42 Akta Pengangkutan Jalan 1987 dan Seksyen 506 Kanun Keseksaan kerana ugutan jenayah.

Orang ramai diminta tidak mengambil tindakan sendiri sekiranya berlaku sesuatu kejadian yang menimbulkan rasa tidak berpuas hati, sebaliknya perlu melaporkan kepada polis.

“Polis juga menasihati semua pengguna jalan raya supaya sentiasa mematuhi peraturan dan undang-undang jalan raya,” katanya.

Tular sebuah video memaparkan seorang lelaki berdiri di tepi jalan dengan memegang objek dua batang kayu untuk menghalau sekumpulan pemuda bermotosikal yang melalui tempat kejadian.—AlHijrah Online


BAWA PULANG RAKYAT MALAYSIA JIKA KEADAAN DI SUDAN BERTAMBAH TEGANG – AGONG

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menyarankan kerajaan bersedia untuk membawa pulang rakyat Malaysia di Sudan sekiranya konflik di negara itu bertambah tegang.

Menerusi catatan di laman Facebook Istana Negara hari ini, Seri Paduka dalam titah baginda menyeru seluruh rakyat untuk bersama baginda mendoakan keselamatan dan kesejahteraan rakyat Malaysia yang berada di Sudan berikutan krisis yang berlaku di negara itu ketika ini.

“Seri Paduka turut menyeru seluruh masjid mengadakan solat hajat dan doa selamat memohon ihsan Allah SWT agar rakyat Malaysia berada di bawah lindungan-Nya dan ketegangan di Sudan dapat dihentikan dengan segera,” menurut catatan itu.

Konflik di Sudan yang  melibatkan dua pihak iaitu Tentera Sudan dan pasukan separa tentera Rapid Support Forces (RSF), telah mencetuskan pergolakan politik serta menggugat keselamatan di negara itu.

Menteri Luar Datuk Seri Dr Zambry Abd Kadir dalam kenyataan semalam menasihati rakyat Malaysia di Sudan supaya berjaga-jaga dan tidak mengambil risiko untuk keluar buat sementara.

Zambry berkata Mesyuarat Antara Agensi diadakan pagi semalam untuk mendapatkan maklumat terkini situasi semasa di Sudan dan berbincang mengenai cadangan yang sesuai bagi memastikan keselamatan rakyat Malaysia di negara itu terjamin semasa konflik.–AlHijrah Online


KOMANDER HAMAS, TIGA ANGGOTA PEJUANG PALESTIN SYAHID

BAITULMAQDIS: Serangan udara yang dilancarkan rejim Zionis Israel di Genting Gaza, Palestin telah mengorbankan seorang komander Hamas, Iyad Fathi Faik Sharir serta tiga anggota kanan pejuang Palestin, pada tengah hari Selasa.

Menerusi ciapan di Twitter Israel Defense Forces, mereka telah membunuh komander Hamas yang mengetuai unit misil anti kereta kebal.

“Kami baru membunuh komander Hamas yang mengetuai unit misil anti kereta kebal, Iyad Fathi Faik Sharir. Beliau ditugaskan untuk mengendalikan serangan misil ke atas tentera Israel,” dalam kenyataan mereka.

We just killed the commander of the Hamas anti-tank missile unit, Iyad Fathi Faik Sharir. He was in charge of carrying out anti-tank missile attacks on Israel.Our aircraft are currently striking additional terror targets in Gaza.

Turut terkorban tiga anggota Jihad Islam iaitu kumpulan pejuang Palestin dalam serangan udara yang dilancarkan rejim Zionis Israel dalam sebuah bangunan apartmen di kawasan penduduk al-Rimal di bandar Gaza.

Lapor Agensi, ketiga-tiga anggota tersebut dibunuh bertanggungjawab dalam serangan roket yang dilancarkan kumpulan Jihad Islam ke atas Israel, kata tentera Israel dan Shin Bet.

Media Palestin turut melaporkan beberapa orang lagi cedera dalam kejadian tersebut, bagaimanapun masih belum diketahui sama ada mereka ialah orang awam atau anggota kumpulan pejuang Palestin.

Sebelum ini, tentera Hamas memberikan kata dua kepada Israel agar pasukan keselamatan rejim Zionis Israel berundur dari Masjidil al-Aqsa serta kawasan penduduk Sheikh Jarrah di Baitulmuqaddis Timur.

Kata dua itu bagaimanapun dibuat endah oleh rejim Zionis dan menyebabkan Hamas melancarkan serangan-serangan roket ke arah Israel, pada Isnin lalu.

Ketegangan yang berlaku bermula dengan pertempuran antara penduduk Palestin dengan polis Israel perkarangan masjid tersebut sejak beberapa hari lalu.

Sementara itu, penduduk Palestin bertindak membantah tindakan Israel merampas rumah-rumah keluarga Palestin di Sheikh Jarrah selepas sebuah mahkamah daerah Yahudi di Baitulmaqdis membuat keputusan pada awal tahun ini untuk mengusir beberapa keluarga Palestin.—AlHijrah Online


ISTERI MISBUN SIDEK MENINGGAL DUNIA

KUALA LUMPUR: Datin Latifah, isteri kepada legenda sukan badminton negara, Datuk Misbun Sidek, meninggal dunia, malam tadi.

Perkara tersebut dimaklumkan Majlis Sukan Negara (MSN) selepas allahyarham meninggal dunia pada jam 8.15 malam tadi.

“Dukacitanya dimaklumkan Datin Latifah, isteri kepada Datuk Misbun Sidek kembali ke rahmatullah sebentar tadi.

“Sama-samalah kita panjatkan doa dan sedekahkan Al-Fatihah buat arwah dan semoga arwah ditempatkan bersama mereka yang disayangiNya. Takziah buat Datuk Misbun,” menerusi muat naik status di Facebook mereka.

Sebelum ini, isteri Misbun telah dimasukkan ke wad di Hospital Kuala Lumpur (HKL) selepas didapati positif COVID-19.

Ia disahkan oleh pegawai khas Misbun, Nor Kamal Ahmad selepas arwah dimasukkan ke hospital pertengahan Julai lalu sebelum ditidurkan.

Arwah juga pernah dimasukkan ke wad bagi rawatan buah pinggang.

Allahyarham dan Misbun mendirikan rumah tangga pada tahun 1987 serta dikurniakan enam cahaya mata, Misbun Syawal, Lia Murni, Misbun Ramdan, Lia Alifah, Lia Dewi Rubita, dan Misbun Awalauddin.–AlHijrah Online


11 INDIVIDU TERMASUK SEORANG WANITA DIDAKWA CULIK WARGA PALESTIN

KUALA LUMPUR: Sebelas individu termasuk seorang wanita didakwa di Mahkamah Majistret di sini hari ini atas pertuduhan menculik seorang lelaki warga Palestin bagi mendapatkan maklumat berkaitan perisian yang digunakan untuk menggodam telefon bimbit.

Mereka ialah Edy Ko’im Said, 40; Mohamad Norakmal Hassan, 41; Dody Junaidi, 42; Tengku Arif Bongsu Tengku Hamid, 39; Mohamad Naziree Mustapha, 39; Faizull Hardey Mohd Isa, 40; Muhammad Iqmal Abdul Rahis, 25; Mohamad Sufian Saly, 23; Muhammad Al Hatim Mohd Fauzi, 21; Nidarahayu Zainal, 34, dan Raibafie Amdan, 39.

Kesemua tertuduh mengangguk faham sebaik pertuduhan dibacakan di hadapan Majistret Wong Chai Sia namun tiada pengakuan direkodkan daripada mereka kerana kes tersebut di bawah bidang kuasa Mahkamah Tinggi.

Mengikut pertuduhan, mereka didakwa secara niat bersama telah menahan Omar Z. M. Albelbaisy Raeda untuk mendapat ganjaran iaitu rahsia maklumat membuat dan menyahaktif perisian komputer yang digunakan untuk menggodam telefon bimbit.

Mereka dituduh melakukan perbuatan itu di Jalan Mayang di sini, pada 10.40 malam, 28 Sept lepas mengikut Seksyen 3 Akta Penculikan 1961 dan dibaca bersama Seksyen 34 Kanun Keseksaan yang memperuntukkan hukuman mati atau penjara seumur hidup dan boleh dikenakan sebatan, jika sabit kesalahan.

Mahkamah tidak membenarkan kesemua tertuduh dijamin selepas Timbalan Pendakwa Raya Fatin Hanum Abdul Hadi memaklumkan pendakwaan tidak menawarkan jaminan kerana kesalahan itu tidak boleh dijamin.

Sebutan semula kes ditetapkan pada 15 Dis ini.

Terdahulu, kesemua tertuduh tiba di pekarangan Kompleks Mahkamah Jalan Duta di sini, dengan dikawal ketat sepasukan anggota Jabatan Siasatan Jenayah.

Pada 5 Okt lepas, media melaporkan polis menyelamatkan mangsa berumur 31 tahun itu sehari selepas diculik oleh individu yang menaiki sebuah kenderaan pelbagai guna (MPV) Toyota Vellfire.

Mangsa diselamatkan selepas polis menahan 18 individu dalam operasi berasingan di Kuala Langat, Ampang, Beranang di Selangor dan Melaka bermula 29 Sept hingga 4 Okt.

Siasatan mendapati mangsa masuk ke negara ini pada 21 Sept lepas sebagai pelancong dan dipercayai tinggal di Eropah selain tidak menolak kemungkinan mangsa merupakan ahli perniagaan. –AlHijrah Online


PM MUHYIDDIN MINTA RAKYAT BERADA DI RUMAH SEMASA PERINTAH KAWALAN PERGERAKAN

KUALA LUMPUR: Perdana Menteri, Tan Sri Muhyiddin Yassin meminta rakyat Malaysia supaya berada di rumah masing-masing selama tempoh dua minggu pelaksanaan Perintah Kawalan Pergerakan.

Tegas beliau, dengan cara itu rakyat akan terhindar daripada jangkitan COVID-19 dan penularannya dapat dibendung.

“Saya ingin merayu kepada saudara saudari. Tolonglah. Stay put where you are. Yang ada di Kuala Lumpur, duduklah di Kuala Lumpur. Yang ada di Johor Bahru duduklah di Johor Bahru. Yang ada di Pulau Pinang, duduklah di Pulau Pinang.

“Kalau anda merancang untuk pulang ke kampung, batalkanlah dahulu niat itu. Saya minta tolong untuk tempoh dua minggu ini sahaja,” katanya menerusi perutusan khas yang disiarkan secara langsung menerusi stesen-stesen televisyen tempatan, malam ini. — BERNAMA


TUN MAHATHIR MASUK IJN SEMULA

KUALA LUMPUR: Bekas Perdana Menteri Tun Dr Mahathir Mohamad dimasukkan semula ke Institut Jantung Negara (IJN), hari ini.

Dalam kenyataan IJN, Tun Mahathir dimasukkan ke IJN bagi prosedur perubatan elektif.

Pada 16 Disember 2021, Tun Mahathir dimasukkan ke IJN bagi menjalani pemeriksaan kesihatan penuh serta memerlukan pemerhatian lanjut.

Bagaimanapun, Tun Mahathir telah pulang ke rumah pada 22 Disember lepas selepas menjalani menjalani rawatan dan pemeriksaan lanjut.–AlHijrah Online


LELAKI TEMPATAN INDIVIDU TERBARU POSITIF KORONAVIRUS

KUALA LUMPUR: Satu lagi kes positif novel koronavirus 2019 (2019-nCoV) dilaporkan membabitkan seorang lelaki tempatan berusia 31 tahun yang mempunyai sejarah perjalanan melawat China, kata Ketua Pengarah Kesihatan Datuk Dr Noor Hisham Abdullah.

Beliau berkata lelaki tersebut yang bekerja di Macau, China kembali ke Malaysia pada 1 Feb lepas.

Dr Noor Hisham berkata individu terbabit mula merasa tidak sihat dan batuk pada 3 Feb lepas dan telah pergi ke klinik dan diberi ubat pada 4 dan 6 Feb.

“Pada 7 Feb, beliau masih tidak sihat dan mendapatkan rawatan di Klinik Kesihatan dan selanjutnya pada hari yang sama beliau telah dirujuk ke Hospital Banting, Selangor untuk pemeriksaan dan rawatan,” katanya dalam kenyataan hari ini.

Katanya setelah disaring dan disiasat, lelaki itu dikesan mengalami radang paru-paru (pneumonia) dan telah dimasukkan ke hospital tersebut sebelum pemeriksaan seterusnya mendapati lelaki itu menghidap jangkitan pernafasan akut teruk (SARI) dan memerlukan pemantauan rapi.

“Beliau seterusnya telah dirujuk dengan segera ke Hospital Sungai Buloh. Pihak hospital sudah pun  memulakan rawatan dan menjalankan siasatan lanjut. Sampel klinikal pesakit telah diambil dan pada 9 Feb telah disahkan positif 2019-nCoV,” katanya.

Dr Noor Hisham berkata Jabatan Kesihatan Negeri Selangor dan Pejabat Kesihatan Daerah Kuala Langat telah pun dimaklumkan untuk mengambil tindakan siasatan, pengesanan kontak rapat, langkah pencegahan dan kawalan.

Beliau turut menasihatkan penduduk di daerah Banting agar bertenang memandangkan Kementerian Kesihatan (KKM) telah mengambil tindakan sewajarnya dan akan memaklumkan perkembangan terkini dari semasa ke semasa.

Sehingga semalam, angka keseluruhan jangkitan koronavirus dalam negara berjumlah 17 kes.

Ia membabitkan tujuh kes dalam kalangan pesakit dalam siasatan (PUI) jangkitan, lapan kes dalam kalangan kontak rapat dan dua kes dalam kalangan rakyat Malaysia yang dibawa pulang dengan Misi Bantuan Kemanusiaan.

KKM turut menyeru orang ramai agar menghubungi hotline CPRC Kebangsaan di talian 03-88810200, 03-88810600 atau 03-88810700 bagi mendapatkan maklumat lanjut berhubung sesuatu kejadian penyakit.  — BERNAMA


PERSEPSI MAHAL, LAMBAT & SUKAR BUKAN PENGHALANG

Datuk Mohamad Nordin Ibrahim

Persepsi mengatakan bahawa Sijil Pengesahan Halal Malaysia (SPHM) mahal, lambat dan sukar yang kerap dicanangkan tidak menjadi penghalang kepada Jabatan Kemajuan Islam Malaysia (JAKIM) untuk terus menyantuni industri dan pengguna.

Seringkali kita mendengar paradigma lama dalam kalangan industri berkaitan permasalahan yang dihadapi di dalam proses permohonan SPHM ialah;

a) Lambat: dikatakan tempoh masa untuk memproses permohonan adalah terlalu lama hingga 3 ke 6 bulan. Isu utama di sini melibatkan kesediaan industri atau pemohon itu sendiri dalam memahami standard dan skim pensijilan yang telah dibangunkan. Inisiatif Segera Pensijilan Halal Malaysia (ISPHM) yang telah dilaksanakan mulai tahun 2017 membuktikan proses SPHM telah dapat diselesaikan dalam tempoh kurang dari 30 hari.

b) Mahal: walau pun kadar yuran SPHM yang dikenakan oleh kerajaan bagi industri mikro hanya RM100 setahun, namun kedengaran industri yang membelanjakan sehingga puluhan ribu ringgit. Ini adalah disebabkan sikap pengusaha atau pemohon yang menggunakan khidmat orang tengah yang mengenakan caj yang agak tinggi.

c) Susah : ianya kembali kepada sikap pengusaha yang ingin mengambil jalan mudah tanpa mahu membuat penambah baikan di dalam proses pengeluaran produk agar ianya menepati konsep halalan toyyiban.

Namun begitu, JAKIM telah, sedang dan akan terus mengambil pelbagai inisiatif bagi mempertingkatkan kecekapan pengurusan pensijilan halal termasuk mengadakan sesi konsultansi kepada pemohon , mewujudkan kaunter bergerak permohonan dan lain-lain lagi. Terbaru, JAKIM telah  berkerjasama dengan pihak FAMA  dan Rakan Niaga R&R PLUS Sdn Bhd mengadakan program Rahmah Halal Malaysia sebagai inisiatif pensijilan halal Malaysia.

Untuk mengetahui lebih lanjut tentang Inisiatif Rahmah Halal Malaysia, boleh ikuti laman sosial Facebook Bahagian Hab Halal, JAKIM.

Penulis adalah Ketua Pengarah Jabatan Kemajuan Islam Malaysia (JAKIM).


BAPA DIPENJARA 36 TAHUN, 20 SEBATAN ROGOL DUA ANAK

PUTRAJAYA: Seorang bekas operator kren dijatuhi hukuman penjara 36 tahun dan 20 sebatan oleh Mahkamah Rayuan di sini kerana merogol dua anak perempuannya yang di bawah umur.

Panel tiga hakim terdiri daripada Datuk Seri Kamaludin Md Said, Datuk Azman Abdullah dan Datuk Lim Chong Fong membenarkan rayuan lelaki itu untuk mengurangkan hukuman penjara dan sebatan ke atasnya.

Hakim Kamaludin yang mengetuai panel, mengurangkan tempoh penjara kepada 18 tahun dan mengurangkan bilangan sebatan kepada 10 sebatan bagi setiap pertuduhan.

Lelaki berusia 42 tahun itu sebelum ini dijatuhi hukuman 40 tahun penjara dan 24 sebatan oleh Mahkamah Sesyen Segamat di Johor pada 20 Mei, 2020 selepas beliau mengakui bersalah terhadap dua pertuduhan rogol.

Beliau mengemukakan rayuan kepada Mahkamah Rayuan untuk mengurangkan hukuman itu selepas permohonannya ditolak Mahkamah Tinggi Muar pada 24 Dis, 2020.

Bapa kepada lima orang anak itu mengaku bersalah merogol anak perempuannya berusia 15 tahun pada pertengahan 2017 dan anak perempuannya berumur 13 tahun pada Januari, 2020.

Mahkamah Sesyen menjatuhkan hukuman penjara 20 tahun dan 12 sebatan bagi setiap pertuduhan dan mengarahkan supaya hukuman itu dijalankan secara berasingan dari tarikh tangkapan 19 Mei, 2020.

Peguam Ameerul Aizat Noor Haslan memohon mahkamah mengurangkan hukuman penjara ke atas anak guamnya itu atas alasan hukuman itu berlebihan. Beliau juga meminta 24 sebatan tersebut dikurangkan.

Timbalan pendakwa raya Fauziah Daud berkata hukuman penjara lelaki itu wajar dijalankan secara berasingan kerana ia melibatkan dua mangsa.–AlHijrah Online


Tiga dicekup hina Sultan Muhammad

KUALA LUMPUR – Polis sudah menahan tiga individu pemilik akaun Facebook dan Twitter yang memuat naik komen berunsur hinaan terhadap Sultan Muhammad V berkaitan isu peletakan jawatan baginda sebagai Yang di-Pertuan Agong XV.

Ketua Polis Negara, Tan Sri Mohamad Fuzi Harun berkata, ketiga-tiga mereka, dua lelaki dan seorang wanita, ditahan semalam.

Menurutnya, ia susulan polis menerima laporan berkaitan tindakan mereka yang memuat naik kenyataan berunsur hinaan terhadap Sultan Muhammad V.

“Kita telah menahan pemilik akaun Facebook, Eric Liew Chee Ling, 45, selain pemilik akaun Twitter, Azham Akhtar Abdullah, 26, dan Nur Alia Astaman, 25, bagi membantu siasatan di bawah Seksyen 4(1) Akta Hasutan 1984,” katanya dalam satu kenyataan di sini hari ini.

Mohamad Fuzi turut menasihatkan pengguna media sosial menggunakan laman berkenaan secara berhemah dan tidak mengeluarkan sebarang kenyataan yang bersifat provokatif atau manipulasi isu peletakan jawatan Yang di-Pertuan Agong sehingga mampu menimbulkan persepsi negatif terhadap institusi diraja negara ini.

Terdahulu sehari selepas Sultan Muhammad melepaskan kuasanya sebagai Yang di-Pertuan Agong seorang lelaki bekerja di sebuah syarikat swasta memuat naik kenyataan menghina baginda di Facebook.

Kenyataan berkenaan telah menimbulkan kemarahan masyarakat dan pelbagai pihak tampil membuat laporan polis.

Semalam seorang kakitangan Tenaga Nasional Berhad bersama suaminya juga memuat naik kenyataan menghina Yang di-Pertuan Agong di Twitter telah digantung tugas oleh majikannya.

Sultan Muhammad V melepaskan jawatannya Ahad lalu dan kini Sultan Perak, Sultan Nazrin Shah memangku jawatan Yang di-Pertuan Agong.

Majlis Raja-raja menetapkan tarikh 24 Januari ini untuk mengadakan Mesyuarat Khas Majlis Raja-raja bagi tujuan memilih Yang di-Pertuan Agong. – Sinar Harian


COVID-19: 125 KES BAHARU, JUMLAH KUMULATIF 553

KUALA LUMPUR: Sebanyak 125 kes baharu dilaporkan positif COVID-19 setakat 12 tengah hari ini, menjadikan jumlah kumulatif meningkat kepada 553 kes, kata Menteri Kesihatan Datuk Seri Dr Adham Baba.

Beliau berkata 95 daripada 125 kes baharu itu berkaitan kluster perhimpunan tabligh di Masjid Sri Petaling, baru-baru ini.

“Sehingga kini, sebanyak 12 kes positif COVID-19 sedang dirawat di Unit Rawatan Rapi (ICU) dan memerlukan bantuan pernafasan,” katanya pada sidang media berkaitan kluster itu, di sini hari ini. — BERNAMA


UMAT ISLAM DI MALAYSIA SAMBUT AIDILADHA PADA 29 JUN

KUALA LUMPUR: Umat Islam di Malaysia akan menyambut Hari Raya Aidiladha pada 29 Jun 2023.

Perkara itu diumum Pejabat Penyimpan Mohor Besar Raja-Raja hari ini.

“Bagi menyempurnakan titah perintah Seri Paduka Baginda Yang di-Pertuan Agong, setelah diperkenankan oleh Duli-duli Yang Maha Mulia Raja-raja, Penyimpan Mohor Besar Raja-raja, Malaysia mengisytiharkan bahawa 1 Zulhijah, 1444 Hijriah ialah pada 20 Jun 2023.

“Oleh yang demikian Hari Raya Korban (10 Zulhijah) bagi negeri-negeri seluruh Malaysia ialah pada 29 Jun 2023,” kata kenyataan itu. — AlHijrah Online


PENIAGA DITAHAN JUAL MAKANAN KEPADA KAKI PONTENG PUASA

KUALA TERENGGANU: Dua peniaga wanita ditahan di lokasi berbeza selepas dikesan menjual makanan bungkus kepada kaki ponteng puasa di Marang dan Besut.

Ketua Penolong Pesuruhjaya Bahagian Penguatkuasaan Syariah Jabatan Hal Ehwal Agama Terengganu (JHEAT) Md Adnan Abdullah berkata, salah seorang peniaga itu yang berusia 57 tahun telah ditahan Pegawai Penguatkuasa Syariah jam 11.45 pagi pada Rabu, di Besut.

Memetik laporan Sinar Harian, difahamkan peniaga tersebut telah mengambil kesempatan dengan menjual makanan kepada kaki ponteng seawal jam 8.30 pagi sejak awal Ramadan lalu.

“Tangkapan dilakukan hasil intipan di mana peniaga berkenaan didapati telah menjual makanan secara bungkus kepada beberapa lelaki yang dipercayai tidak berpuasa.

“Wanita tersebut ditahan di bawah Seksyen 19(a) Enakmen Kesalahan Jenayah Syariah (Takzir) Terengganu 2001 atas kesalahan tidak menghormati Ramadan yang berdepan hukuman denda tidak lebih RM2,000 atau dipenjara selama tempoh tidak lebih dua tahun atau kedua-duanya sekali, jika sabit kesalahan,” katanya.

Sementara itu seorang lagi peniaga wanita ditahan atas kesalahan sama di Marang pada jam 11 pagi hari Khamis.

Katanya, perbuatan wanita itu dikesan dilakukan selepas beberapa intipan dilakukan oleh Pegawai Penguatkuasa Syariah daerah Marang.

“Hasil intipan mendapati beberapa pelanggan telah datang ke kedai tersebut untuk membeli makanan secara bungkus,” katanya.

Tangkapan tersebut dilakukan ketika JHEAT melancarkan operasi Ops Ramadan yang dijalankan pada Rabu dan Khamis lepas.

Md Adnan menegaskan, umat Islam perlu mengambil kesempatan yang ada pada bulan Ramadan untuk menunaikan kewajipan berpuasa.

“Umat Islam diwajibkan menunaikan ibadah puasa pada bulan Ramadan. Sebagai peniaga pula jangan sesekali mengambil peluang untuk menjual makanan kepada kaki ponteng puasa kerana ia dilarang dalam agama dan undang-undang,” katanya.—AlHijrah Online


DUA MAUT, LAPAN CEDERA DALAM NAHAS BAS PERSIARAN TERBABAS DI LPT 2

DUNGUN: Dua orang penumpang maut, manakala lapan lagi cedera selepas sebuah bas persiaran terbabas di Kilometer 375 Lebuh Raya Pantai Timur (LPT) 2 dekat Ajil, Bukit Besi di sini awal pagi tadi.

Mangsa pertama yang meninggal di tempat kejadian dikenal pasti sebagai Tan Poh Hwa, 42, seorang Pengurus kilang Honda dan mayat telah dibawa ke Hospital Dungun untuk bedah siasat.

Menurut Jabatan Bomba dan Penyelamat (JBPM) Terengganu, pihaknya menerima panggilan pada pukul 5.16 pagi dan bergegas ke lokasi kejadian.

Bas yang membawa 30 penumpang itu dipercayai telah hilang kawalan sebelum terbabas ke lorong bertentangan.

“Seorang mangsa yang cedera dihantar ke hospital berhampiran dengan jentera EMRS dan ambulans, manakala mangsa yang maut diserahkan kepada pihak polis untuk tindakan lanjut,” kata bomba.

Sementara itu, seorang lagi mangsa Choo Chia Tan, 44,  yang parah di bahagian dada meninggal dunia ketika mendapatkan rawatan di Unit Kecemasan Hospital Dungun, pada 8.53 pagi tadi.

Ketua Polis Daerah Dungun Supt Baharudin Abdullah berkata, siasatan awal mendapati bas dinaiki 30 penumpang itu sedang dalam perjalanan dari Tampin, Negeri Sembilan ke Jeti Taman Tamadun Islam, Kuala Terengganu untuk ke Pulau Redang.

“Kemalangan dipercayai berlaku selepas bas tersebut hilang kawalan lalu terbabas ke kanan dan melanggar besi penghadang jalan sebelum masuk ke laluan bertentangan,” katanya ketika dihubungi hari ini.

Baharudin berkata mangsa lain yang cedera telah dihantar untuk mendapatkan rawatan di Hospital Hulu Terengganu dan Hospital Dungun.

Katanya sampel air kencing dan darah pemandu bas yang berusia 26 tahun itu diambil untuk pemeriksaan.

“Ketika kejadian cuaca baik, jalan kering dan waktu subuh gelap tanpa lampu di tempat kejadian,” katanya.–AlHijrah Online


KEMPEN HARI HIJAB SEDUNIA DI TV ALHIJRAH

KUALA LUMPUR: Hari Hijab Sedunia merupakan program tahunan yang diraikan pada 1 Februari setiap tahun bermula pada 2013.

Tujuan pelaksanaan Hari Hijab Sedunia adalah untuk menggalakkan wanita dari pelbagai latar belakang dan agama untuk berhijab serta merasai pengalaman bertudung.

TV AlHijrah sebagai platform media Islam akan turut menggerakkan Kempen Hari Hijab Sedunia bermula 1 hingga 14 Februari ini bagi memartabatkan wanita berhijab dalam pelbagai bidang.

Bertemakan Memperkasakan Wanita, pelbagai program telah disusun sempena sambutan tersebut.

Antaranya program bual bicara, Analisis, menjemput pelakon Mia Sara Nasuha Muhammad Ridhuan bagi membincangkan topik diskriminasi terhadap wanita berhijab.

Ia susulan, perkongsian Mia Sara baru-baru ini berhubung tindakan tidak bertanggungjawab sebuah produksi yang memintanya untuk membuka tudung bagi tujuan penggambaran.

Selain itu, program bual bicara pagi, Assalamualaikum akan turut meraikan Hari Hijab Sedunia pada 1 Februari ini dengan menjemput personaliti dan pendakwah berkaitan bagi membincangkan topik hijab.

Kempen Hari Hijab Sedunia TV AlHijrah juga akan membawakan program temu bual bersama Diana Amir dan Kilafairy untuk berkongsi pengalaman penghijrahan mereka berhijab.

Sempena kempen tersebut juga, bermula 1 Februari ini para penonton program Cinta Ilmu berpeluang untuk memenangi hadiah “wafer gold” yang ditaja Makmur Gold.

Peserta perlu mengumpul soalan pada setiap episod Cinta Ilmu dan pemenang akan dipilih secara bulanan.

Majlis pelancaran Hari Hijab Sedunia di TV AlHijrah berlangsung pada 1 Februari 2021 dengan turut dihadiri Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri, serta Ketua Pegawai Eksekutif TV AlHijrah, Namanzee Harris.

Upacara pelancaran Hari Hijab Sedunia tersebut turut diserikan dengan pemberian 200 cenderahati daripada Koperasi Muafakat Makmur Gold Berhad kepada kakitangan TV AlHijrah sempena kempen tersebut.

Sumbangan diserahkan Pengerusi Koperasi Muafakat Makmur Gold Berhad, Hishamuddin Abdullah kepada Pengurus Besar Kejuteraan Penyiaran TV AlHijrah, Suffian Yahya.– AlHijrah Online


KDN SERAH NAMA PEGAWAI JPN MINTA WANG DARI PEMOHON WARGANEGARA KEPADA SPRM

PUTRAJAYA: Kementerian Dalam Negeri (KDN) akan menyerahkan nama seorang pegawai Jabatan Pendaftaran Negara (JPN) yang dipercayai meminta sejumlah wang bagi meluluskan permohonan untuk mendapatkan kewarganegaraan Malaysia, kepada Suruhanjaya Pencegahan Rasuah Malaysia (SPRM) untuk siasatan lanjut.

Menteri Dalam Negeri Datuk Seri Saifuddin Nasution Ismail berkata beliau sendiri telah menerima aduan yang dibuat terus kepadanya berhubung dakwaan rasuah itu.

“Saya telah menghubungi Tan Sri Azam Baki  (Ketua Pesuruhjaya SPRM) untuk serahkan nama kepada SPRM bagi meneruskan siasatan,” katanya dalam sidang media di sini hari ini tanpa mendedahkan lebih lanjut butiran individu berkenaan.

Beliau berkata individu berkenaan dipercayai menghubungi pemohon dan meminta sejumlah wang yang banyak jika mahu mendapatkan dokumen kelulusan.

Katanya bagi urusan seperti kelulusan kewarganegaraan dan sijil lahir, ia sebenarnya tidak memerlukan sebarang pembayaran.

“Di JPN ada jawatankuasa yang akan membuat pertimbangan berdasarkan undang-undang dan pekeliling, dari mengesahkan kesahihan dokumen, ada merit dan seterusnya mensyorkan sama ada lulus atau tidak.

“Sebenarnya mereka hanya perlu datang mengutip dokuman kalau sudah diluluskan. Kalau ada pegawai yang menghubungi minta duit (bayaran) untuk tujuan kelulusan dan sebagainya, abaikan, sebab itu bukan amalan dalam tatakelola kerajaan sekarang,” tegasnya.

Perdana Menteri Datuk Seri Anwar Ibrahim sebelum ini dilaporkan berkata telah menerima maklumat ada unsur salah guna kuasa di JPN apabila proses untuk mendapatkan sijil warga negara dikenakan bayaran tertentu kepada mereka yang layak mendapat status kewarganegaraan.

JPN dalam kenyataan semalam pula berkata jabatan itu komited menangani rasuah dengan melaksanakan penambahbaikan prosedur pengeluaran dokumen pengenalan diri susulan kenyataan perdana menteri itu.–AlHijrah Onlien


PUSAT PENYELIDIKAN DAN PENDIDIKAN KELUARGA MALAYSIA DI UPSI

TANJUNG MALIM: Pusat Penyelidikan dan Pendidikan Keluarga Malaysia akan ditubuhkan di Universiti Pendidikan Sultan Idris (UPSI), Tanjung Malim bagi peneraju penyelidikan dan mempromosikan konsep Keluarga Malaysia.

Perdana Menteri Datuk Seri Ismail Sabri Yaakob berkata, penubuhan pusat itu di UPSI sesuai dengan jolokan universiti terbabit sebagai institusi ulung yang membawa perubahan dalam pengembangan pendidikan.

“Pusat ini dapat memainkan peranan yang signifikan dalam meningkat, mempromosi dan menyebarluaskan lagi konsep serta usaha membudayakan nilai-nilai pengkayaan Keluarga Malaysia,” katanya pada Majlis Perasmian Keluarga Malaysia @ Institusi Pendidikan Tinggi (IPT) di UPSI, hari ini.

Tambahnya, dengan keunikan IPT seperti UPSI yang dilatari kepelbagaian agama, bangsa, usia serta latar belakang ekonomi, ia akan membentuk persekitaran keluarga baharu kepada pelajar.

Justeru katanya, ia mampu melahirkan idea untuk membentuk Keluarga Malaysia di IPT. – AlHijrah Online


NIK RAZI NIK MAT, ADIK ALLAHYARHAM NIK AZIZ MENINGGAL DUNIA

KUALA LUMPUR: Nik Razi Nik Mat iaitu adik kepada bekas Menteri Besar Kelantan Allahyarham Datuk Nik Abdul Aziz meninggal dunia, pagi tadi.

Menteri Besar Kelantan Datuk Ahmad Yakob berkata, tokoh ulama Kelantan itu meninggal selepas diuji sakit terlantar hampir empat bulan.

“Almarhum yang juga merupakan adinda kepada Almarhum Datuk Nik Abdul Aziz Nik Mat telah memberi sumbangan yang begitu besar khususnya dalam bidang dakwah dan pendidikan kepada masyarakat.

“Bagi pihak Kerajaan Negeri, saya merakamkan takziah kepada ahli keluarganya almarhum Tuan Guru. Semoga Allah SWT membalas segala jasa yang dicurahkan, mengampunkan dan merahmatinya disisi para solehin,” katanya menerusi hantaran di Facebook. –AlHijrah Online


10 TERBUNUH, 40 CEDERA BAS BAWA PENGANUT HINDU TERJUNAM KE DALAM GAUNG

SRINAGAR: Sekurang-kurangnya 10 orang terbunuh dan lebih 40 lagi cedera apabila bas yang mereka naiki terbabas dan terjunam ke dalam gaung di wilayah Jammu di Kashmir yang ditadbir India, lapor Anadolu.

Kemalangan berlaku berhampiran kawasan Jajjar Kotli semasa penumpang dalam perjalanan ke kuil gua Hindu di kawasan Katra Jammu.

“Operasi menyelamat hampir selesai. Anggota Pasukan Tindak Balas Bencana Negeri juga berada di tempat kejadian,” kata pegawai kanan polis Chandan Kohli kepada media.

Seramai 805 orang maut dan 8,372 yang lain cedera dalam 6,092 nahas jalan raya di wilayah Jammu dan Kashmir pada 2022, menurut data polis trafik.

Jammu, ibu kota musim sejuk di negeri Jammu dan Kashmiru, menyumbang jumlah tertinggi (551) kematian dan kecederaan (6,585) antara 2018 dan 2022.

Sebagai perbandingan, Srinagar ibu kota musim panas melaporkan 229 kematian dan 1,776 lagi cedera dalam tempoh yang sama.

Bilangan kemalangan yang tinggi di Jammu dikaitkan dengan keadaan jalan raya yang teruk, memandu dalam keadaan mabuk dan melulu selain muatan berlebihan.–AlHijrah Online


PENDAPATAN SEMAKIN BAIK, PENERIMA ZAKAT MOHON HENTI BANTUAN

SHAH ALAM: Seorang penerima zakat di Selangor baru-baru ini menghantar permohonan kepada Lembaga Zakat Selangor (LZS) agar bayaran zakat kepadanya dihentikan.

Ia kerana individu tersebut menjelaskan, pendapatan beliau kini semakin baik dan mampu untuk menanggung keluarga.

Menerusi satu perkongsian di Facebook, LZS memaklumkan individu itu turut menyatakan terdapat pihak yang lebih layak menerima zakat berbanding beliau.

“Seperti biasa, LZS akan membuat semakan semula setiap tahun untuk setiap asnaf bagi melihat kelayakan, sama ada perlu buat penambahan bantuan terhadap mereka sekeluarga atau tidak.

“Tapi alangkah terkejut kami, apabila dimaklumkan sendiri oleh beliau bahawa beliau ingin keluar daripada Zakat Selangor kerana beliau sudah stabil dan menyatakan ada yang lebih layak menerima zakat berbanding beliau.

“Melihat dari perwatakan beliau, sangat rendah diri dan jujur orangnya kerana tahu akan haknya ketika bergelar seorang asnaf dahulu.

“Semoga Allah permudahkan dan suburkan rezeki beliau sekeluarga sepanjang zaman atas sifat jujur yang beliau tunjukkan. Moga menjadi teladan buat kita semua,” kongsi LZS di Facebook hari ini.

Perkongsian LZS itu mendapat reaksi positif daripada warga net yang rata-rata memuji tindakan murni individu tersebut. – AlHijrah Online


PPSM LAPOR POLIS TOHMAHAN JAHAT YOUTUBER KEPADA HAKIM SYARIE

KUALA LUMPUR: Tohmahan satu saluran YouTube menerusi video bertajuk ‘Peguam, Hakim Syariah Ride Motor Tukar-Tukar Isteri’ disifatkan oleh Persatuan Pegawai Syariah Malaysia (PPSM) sebagai menghina dan mengaibkan institusi perundangan dan kehakiman syariah Malaysia.

Tegas Presiden PPSM Abu Suffian Abu Yaziz, perkara itu tidak berasas sama sekali apatah lagi tidak disokong oleh sebarang bukti kukuh mengikut saluran undang-undang di negara ini.

“PPSM telah menerima satu rakaman klip video berdurasi 10 minit 23 saat berhubung perkara itu. Saluran YouTube terbabit mengulas perkongsian yang dibuat oleh seorang lelaki dalam program di satu lagi saluran YouTube berlainan.

“Perkongsian lelaki terbabit mendakwa terdapat salah laku tidak bermoral membabitkan peguam dan hakim syariah dalam aktiviti bertukar-tukar pasangan setelah melakukan aktiviti motor berkumpulan.

“PPSM menzahirkan kekesalan atas pernyataan yang ditimbulkan dalam klip video terbabit. Tohmahan jahat ini telah menimbulkan ketidaktenteraman awam, menggugat keharmonian serta bertujuan menghakis keyakinan masyarakat awam kepada institusi kehakiman dan perundangan syariah Malaysia,” katanya dalam kenyataan hari ini.

Dakwaan jahat itu juga kata PPSM memberi naratif yang tidak baik kepada masyarakat sivil selain fitnah ke atas pegawai syariah termasuklah hakim syarie dan peguam syarie.

Oleh itu PPSM hari ini telah membuat laporan polis berkaitan tohmahan dalam klip video berkenaan serta menyeru agar pihak berluasa termasuk Suruhanjaya Komunikasi dan Multimedia Malaysia (SKMM) mengambil tindakan tegas dan segera ke atas pemilik akaun YouTube dan YouTuber berkaitan berdasarkan Kanun Keseksaan, Akta Hasutan atau mana-mana peruntukan undang-undang berkaitan.

Abu Suffian berkata PPSM bertekad untuk terus memelihara nama baik dan integriti institusi perundangan dan kehakiman syariah daripada sebarang anasir jahat yang berniat mencemarkan imej dan identiti pegawai syariah termasuklah hakim syarie di negara ini. – AlHijrah Online


PM UMUM CUTI JUMAAT, SABTU INI UNTUK MENGUNDI

KUALA LUMPUR: Perdana Menteri Datuk Seri Ismail Sabri Yaakob mengumumkan cuti dua hari pada tarikh 18 dan 19 Nov ini.

Ianya untuk memudahkan urusan Keluarga Malaysia bagi menunaikan tanggungjawab mengundi pada Pilihan Raya Umum ke-15 (PRU-15).

Dalam masa yang sama, 30 konsesi lebuh raya bersetuju untuk memberikan tol percuma pada tarikh yang sama kepada pengguna jalan raya untuk pulang mengundi.

Sementara itu, tarikh pembayaran gaji bagi penjawat awam bagi November 2022 akan diawalkan pada 17 November selain bayaran pencen kepada pesara adalah palada 14 November.–AlHijrah Online

MENYUSUL LANJUT


CAGARAN WANG CARUMAN KWSP UNTUK BUAT PINJAMAN BANK TIDAK BERCANGGAH AKTA KWSP – PM

KUALA LUMPUR: Perdana Menteri Datuk Seri Anwar Ibrahim berkata cadangan  membenarkan pencarum Kumpulan Wang Simpanan Pekerja (KWSP) membuat pinjaman bank dengan cagaran wang caruman mereka tidak bercanggah dengan Seskyen 51, Akta KWSP.

Beliau yang juga Menteri Kewangan berkata kerajaan telah merujuk kepada pihak KWSP dan Peguam Negara untuk mendapatkan nasihat undang-undang berkenaan perkara itu.

Menurutnya kepentingan peminjam juga dipelihara melalui kaedah berkenaan apabila dividen masih diteruskan KWSP walaupun diberikan cagaran.

“Umpamanya RM50,000 sebagai pinjaman, tetapi dividen itu akan diberikan sepenuh ikut kumpulan asal. Jadi tidak dipotong (dividen),” katanya pada Waktu Pertanyaan-Pertanyaan Menteri (MQT) di Dewan Rakyat, hari ini.

Beliau menjawab soalan tambahan Datuk Muslimin Yahaya (PN-Sungai Besar) mengenai adakah kaedah cagaran itu melanggar Akta KWSP, dan sama ada Perdana Menteri mendapatkan nasihat Peguam Negara mengenai hal berkenaan.

Anwar menjelaskan risiko KWSP juga sangat minima berikutan pulangan cagaran dalam beberapa tahun dapat diperolehi meskipun jika terdapat jumlah kecil pencarum yang gagal membayar pinjaman.

Mengulas lanjut, beliau berkata KWSP meminta pencarum menggunakan kaedah pinjaman Islam untuk membuat pinjaman bank, namun tidak menghalang jika pencarum Islam atau bukan Islam terutamanya ingin membuat pinjaman mengikut kadar konvensional.

“Saya ingin menyatakan kita mengenakan kadar instrumen kewangan Islam, jadi dengan kos perkhidmatan yang minima tetapi tidak mengukur dari segi faedah bank konvensional. KWSP memilih untuk meminta ahli-ahli menggunakan kaedah pinjaman Islam dengan kadar faedah yang paling mimina yang tentunya lebih rendah daripada kadar di pasaran,” katanya.

Selain itu, Anwar berkata pencarum masih boleh memanfaatkan Akaun 2 KWSP bagi tujuan pendidikan, menunaikan haji dan perbelajaan hospital seperti diumumkan sebelum ini.

Perdana Menteri meminta semua pihak supaya tidak beranggapan bahawa pengeluaran KWSP sebagai satu-satunya kaedah untuk meringankan beban rakyat kerana kerajaan juga mengambil langkah-langkah lain termasuk memberi bantuan secara berasingan antaranya kepada pekerja, pekebun, nelayan dan penjawat awam.

“Ini KWSP, akad kita itu jelas, (ia) untuk hari tua. Sebab itu fatwa-fatwa yang jelas dalam hal ini umpamanya tidak dikenakan cukai, malah beberapa kemudahan tambahan diberikan hanya kepada pencarum,” katanya.

Anwar berkata beliau bimbang masa depan pencarum akan lebih sukar jika simpanan mereka hanya tinggal RM4,000 atau RM10,000 sahaja pada masa akan datang.

Beliau memaklumkan bilangan ahli KWSP berumur bawah 55 tahun dengan simpanan kurang RM10,000 mencecah 6.7 juta dan majoriti adalah dalam kalangan Bumiputera dengan median RM4,937 simpanan.

Menurutnya 20 negara yang memberikan kebenaran mengeluarkan wang tabung simpanan pada hari tua susulan pandemik COVID-19 juga telah menghentikan kelulusan pengeluaran berkenaan.–AlHijrah Online


COVID-19: 8K MAUT, HAMPIR 200K DIJANGKITI SELURUH DUNIA – WHO

Kuala Lumpur: Statistik terkini Pertubuhan Kesihatan Sedunia (WHO) hari ini menunjukkan hampir 8,000 maut dan 200,000 dijangkiti wabak COVID-19 di seluruh dunia.

“Kematian di Itali lebih 2,500 dengan kadar kematian 7.9 peratus mengatasi China empat peratus,” demikian menurut Kementerian Kesihatan Malaysia melalui Twitter @KKMPutrajaya sebentar tadi.

Dua kematian direkodkan di Malaysia akibat wabak COVID-19 dengan kadar kematian 0.3 peratus.

Sehingga semalam, 673 kes COVID-19 dilaporkan di negara ini dengan 49 kes telah sembuh.

Rakyat Malaysia diletakkan di bawah Perintah Kawalan Pergerakan hingga 31 Mac depån bermula hari ini bagi mengekang penularan wabak COVID-19 yang diisytiharkan sebagai pandemik global oleh WHO. — AlHijrah Online